Исмат Хушев: Қашқадарёдан Тошкентга қайтиш (22) | ДУНЁ ЎЗБЕКЛАРИ | Mobile Version\nИсмат Хушев: Қашқадарёдан Тошкентга қайтиш (22)\n05/28/2013 Ismat Khushev “Исмат Хушев: Тошкентга саёҳат" туркумидан\nКитоб ва китобликлар…\nЎн йиллик айрилиқдан сўнг она юртим Китобга қилган сафарим ҳам тугаб, ниҳоят яна Тошкентга қайтадиган бўлдим.\nКитоб ва у ерда яшаётган одамлар ўн йил муқаддам қандай бўлсалар, ҳозир ҳам ўшандай мунис ва қадрдон эди мен учун.\nФақат энди бу диёр ва бу одамларнинг кайфияти ўзгача – маъюс ва маҳзун эди назаримда.\nЁ менга шундай туюлган, ё кундалик ҳаёт ташвишлари бугун Ўзбекистоннинг шаҳар ва қишлоқларини бирдай ўз домига тортганидан далолат эди бу.\nКитобда яна бир нарса эътиборимни тортди: Бу ерда ҳамма менга ҳавас билан қаради.\nШундай бир ҳаваски – агар мулозимликдан урилмай то бугунга қадар эсон омон раҳбар бўлиб ишлаб юрганимда ҳам тополмайдиган камёб бир ҳавас эди.\nШундай бир ҳаваски – одамларнинг менга термулган мунис ва маҳзун нигоҳларида айтилмай қолган чексиз бир армон-у ҳасратга йўғрилган бир ҳавас эди.\nЧунки, улар энди менга ўз дарду ҳасратларини олдингидай очиқ ойдин айтолмасдилар.\nСабаби энди мен Ватандаги қудратли мулозим эмас, Ватансиз оддий бир муҳожир эдим…\nШундоғам улар менинг кутилмаганда ўн йиллик сукутни бузиб Ватанга ҳеч бир тўсиқ ва қаршиликсиз кириб келганимдан ҳануз ўзларига келолмасдилар.\nҲануз бу сирли ва сеҳрли ташриф сабабини билолмай лол ва ҳайрон эди китобликлар…\nАна шу ҳайрат ва ҳасратларнинг ҳаммаси мужассам эди уларнинг бу ҳавасларида…\nХайр, Китоб, салом, тоғлар…\nЖиян билан Тошкентга қайтарканмиз, энди машинада ёлғиз ўзим эдим.\nОпам ва янгам мен Торонтага кетар пайтим Тошкентга кузатишга келадиган бўлиб, Китобда қолишди.\nҚайнарбулоқ қишлоғидан чиқиб, “Минг чинор” ГАИ (ДАН) постига яқинлашарканмиз, энди бу ерда машиналарнинг навбат кутиб тизилиб турган карвонини учратмадик.\nМашиналарни текшириб ўтказаётган милиция ходимлари бизни бу гал тўхтатмай ўтказиб юборишди.\nКўп ўтмай Ҳисор тоғ тизмалари бошланди.\n“Минг чинор”дан ўтиб, “Минг булоқ”да янада тўхтадик. Ҳовучларимни тўлдириб муздай сувдан тўйиб тўйиб ичиб олдим.\nҲисор тоғларининг нақ тепасидаги будкачада тандир гўшти сотилаётган экан. Тўхтаб, сотувчи билан бир оз суҳбатлашдик.\nСўнгра икки килосини олиб, йўлимизда яна давом этдик.\nБу гал нархи бошқачароқ экан – килоси 40 000 сўмдан.\n“Бир кунда битта қўй сотилса ҳам катта гап” дейди сотувчи. “Баъзан сотилади, баъзан сотилмай қолиб ҳам кетади…”\nУнга омад тилаб, яна йўлда давом этамиз.\n“Тешик тош” ёнидан ўтаётганда жияндан машинани тўхтатишни илтимос қилдим.\nБир пайтлар “Дунё ўзбеклари”да Карим Баҳриевнинг Ҳисор тоғ тизмаларида – Ургутнинг Тахтақарача довонида тушган суратларини, катта катта харсанг тошлар расмини эълон қилганимда у шу жойларни ташлаб кетмаганига, шу диёрда яшаб қолганига жуда ҳавас қилган эдим.\nҲатто тўрт сатр шеър ҳам битган эдим Каримнинг лолазор бағрида тушган бетакрор расмига қараб:\nДўстим Карим Баҳриевга…\nҚулоқ тутгин ушбу нидога:\nБугун сен – шоҳ, биз эса – гадо,\nУзат қайга етса дастингни.\nУргутнинг шу қирлари аро,\nЛолазорда тушган расмингни –\nАлишмасман бутун дунёга…\nМен Каримга ҳавас қилиб, шеър битарканман, орадан ҳеч қанча вақт ўтмай ўзим ҳам шу жаннатмакон гўшаларда сайр қилиб юришимни хаёлимга ҳам келтирмаган эдим…\nБир соатлар тоғ кезиб, расмга тушдик.\nҚизиқиш билан бўлиб, машина турган йўлдан бир икки километрлар тепага кўтарилиб кетганимизни ҳам сезмай қолибмиз.\nОртга қайтишда сезилди анча олислаб кетганимиз.\nНаъматак ва кийик ўти…\nАжиб ва хушҳол бир ҳолатда яна йўлда давом этамиз.\nЎз она юртингда эмин эркин сайр қилиш қандай яхши!\nТоғдан тушаверишда – ҳали Ургут бошланмасдан туриб, эскигина бир дўкон бор экан.\nТоғларда бўладиган – қон босимига қарши ишлатиладиган ўт-ўланлар (кийик ўти билан наъматак) излаб ўша жойга кирдик.\nПолкаларнинг ярми у бу нарса билан тўла, қолганлари бўм-буш. Нурсизгина, хира, тор хона.\nМудир дилкаш ва самимий киши экан. Бир пасда бир олам гап сўзни айтиб, эски қадрдонлардек иноқлашиб кетди.\nСўнг пештахта устидаги чанг босган кострюлкани олиб, чангда қолган ним пиёлага қизил тусли суюқлик қўйиб, менга узатди.\nМудирнинг қўлини қайтариш ноқулай бўлади деб ўйланиб турганимни сезди шекилли:\n– Тортинмай ичаверинг, бемалол… – деб далда берган бўлди.\nБир ҳўплаб кўрдим. Бир чети учган, чанг ва кир латтага ўралган бу кўримсиз идишдан бу қадар хушбўй ва мазали ичимлик ичаман деб ўйламаган эдим.\nНаматак ва кийик ўтидан дўконда қанча бўлса, ҳаммасини олиб яна йўлда давом этамиз.\nЖомбойдаги бир лаган ош…\nҲадемай Самарқанд шаҳри ҳудуди тугаб, Жомбой ерлари бошланди.\n“Қора ойна” деб ёзиб қўйилган ошхона олдидаги каттакон дош қозонда ош дамланган, қўлида каттакон капгир тутган ошпаз уни эндигини очишга ҳозирлик кўраётган эди.\nБиз жомбойликлар пиширган бу паловнинг мазасини татимай бу ердан ўтиб кета олмасдик.\nЭрта индин океан ортидаги Америка қитьасига кетаётган одам учун бу ерда тўхтамай ўтиб кетиш катта гуноҳ эди. Ва биз буни яхши билардик.\nОшхонада одам кўп, афтидан ҳамма ошнинг очилишини кутиб турган эди.\nҲамма ўзи билан ўзи овора бўлса ҳам, лекин ошхона хизматкорлари негадир бизга эътибор қилиб, олдимизга югуриб келишди. Ё менда мулозимлик кўриниши бор, ёки бу ердагилар бегона одамларни бир кўргандан билсалар керак.\nБир лаган ош айтдик.\nЛекин ўзим бориб суздириб олдим. Қозоннинг бошида ош сузилишини кузатишнинг ҳам бир гашти бор, ахир.\nАччиқ чучугу, чой нон келтиришди.\nОҳ, ўша бир лаган ош!\nБугун энди бу жойлардан ўн минг километр узоқ Канадада ўша бир лаган ошни эслаб, кечалари баъзан уйғониб кетаман.\nБу ерларда кейин ҳам бир неча маротаба ош пиширдик. Оилам ошни яхши пиширади.\nЛекин барибир Жомбойдаги, Жиззахдаги ва умуман Ўзбекистондаги ошларга ўхшамайди бу ерларда пишган ош…\nОшни еб, ҳисоб китоб қилиб бўлгач, ошпаз билан суҳбатлашдик. Ошхона Фарҳод ака Бурҳоновга тегишли экан.\nДарвоқе ҳисоб китоб ҳақида. Ўша кунги бир лаган ош нархи 5 000 сўм бўлди, холос. Чой, нон, аччиқ чучуги билан. Бу жуда ҳам арзон эди.\nУмуман Тошкентдан то Китобгача, Китобдан то Тошкентгача бўлган Катта Ўзбек Трактининг ҳар икки томонидаги аҳоли яшаш пунктларида, машиналар тўхташ бекатлари ва савдо сотиқ дўконлари жойлашган гавжум гўшаларда фаолият олиб бораётган юзлаб ошхоналарни учратиш мумкин.\nБу ошхоналарда сиз истаган мазали таомингизни еб, мазза қилиб дам олишингиз, ҳордик чиқаришингиз мумкин.\nФақат бу ерлардаги гигиена талаб даражасида эмас. Қўл ювиш, ҳожатхона муаммолари кишиларнинг дилини хуфтон қилишини ҳисобга олмаганда, бугунги Ватан ошхоналари ҳар куни одамлар билан гавжум.\nДунёнинг бошқа жойларида бўлгани каби Ўзбекистонда ҳам ҳаёт давом этаяпти.\nФақат ўзбек ҳукумати бу ошхоналардаги биз юқорида айтган муаммоларни бартараф этиш чоралари ҳақида ҳам ўйлаб кўрсалар яхши бўларди.\nИложи бўлса бу ошхона мудирларини ўз ҳисобларидан бир ҳафта бир ҳафта Канада ёки Американинг энг чекка ва олис ҳудудларидаги ошхоналарга хизмат командировкасига юбориш керак.\nУлар бу ердаги тозалик ва гигиена даражасини ўрганиб, ҳожатхона ва қўл ювиш хоналаридаги шарт шароитларни ўз кўзлари билан кўриб, Ўзбекистонга қайтсалар, ўз ошхоналарини ана шу талаб ва мезонлар асосида қайта қурсалар айни муддао бўлур эди…\nБу йўллар куп қадим йўллардир…\nЯна йўлда давом этамиз. Хаёлимизда эса беихтиёр қайсидир шоирнинг болалик йилларимизда ёдлаган сатрлари чарх уриб айлана бошлайди:\nБу йўллар куп қадим йўллардир.\nРус қайсари қотил Жўжи,\nТемурланг қолдириб кимсасиз из,\nҚон дея, қон дея босароқ кечмишдир…\nЖиззахдан ўтирканмиз, яна йўл четида қатор териб қўйилган олмаларга кўзимиз тушди.\nОрадан ўн йил ўтиб кетган бўлса ҳам, бу ерларда ҳануз олма сотилади.\nЖиззах олмасининг таъми бўлакча. Еб тўймайсиз…\nТошкент вилоятининг Чиноз райони ҳудудидаги балиқ пиширувчилар олдидан яна бепарво ўтиб кета олмадик.\nҚорнимиз тўқ бўлса ҳам икки кило балиқ пиширишларини илтимос қилдик. Қолганини ўзимиз билан олиб кетамиз деб ўйладик.\nЛекин ҳаммасини бир ўтиришда еб қўйдик. Бу ердагилар балиқ пиширишни қойиллатишади. Иложи бўлса одамлар Чинозга бориб, балиқ пиширишни улардан ўрганишлари керак.\nФақат нархлар ҳам шунга яраша экан. Бир кило пишган сазан балиғи нархи 30 000 сўм. (10 АҚШ доллари атрофида)\nКитоб тоғларидаги қўйнинг бир кило тандир гўшти ҳам агар эсласангиз шу нарх атрофида эди…\nСалом, Тошкент, гўзал пойтахтим!\nНиҳоят олисдан Тошкент кўринди.\nБетонкадан ғизиллаб келаётган машинамиз юриши секинлашганидан пойтахтга яқинлашиб қолганимизни сездик.\nЭнди машиналар карвони пойтахтга кираверишда яна милиция назоратидан ўтиши керак.\nЛекин бу ерда бизни қийнамай жуда тез ўтказиб юборишди. Беш ўнта машинадан шубҳали туюлган бирортасини ушлаб текширишмаса, деярли ҳеч кимни тўхтатишмасди.\nНиҳоят биз Тошкентдамиз.\nАжаб, киндик қоним томган Китоб аслида – она юртим.\nЛекин барибир мен Тошкентни соғинган эдим…\nТошкентга кириб келарканман, эрта индир бу юртни яна тарк этишим боисми, билмадим, негадир бу гал Абдулла Ориповнинг мана бу\nмаҳзун сатрлари хаёлимни банд этган эди:\nМен умримнинг бу суронли кечаларида,\nЮрагимга бир маҳаллар кирган туйғулар,\nЭнди сендан кетгаймиз ўдеб сўрайди жавоб.\nҚўймайдилар бир зум ҳам ҳол жонимга улар.\nҚўймайдилар орзуларинги чиқди деб сароб…\n“Дунë ўзбеклари” Бош муҳаррири Исмат Хушев -Ўзбекистонда!\nИсмат Хушев: “Уйдан кетганимга ўн йил бўлибди…”\nИсмат Хушев: Ўзбекистон халқ шоири Сирожиддин Саййид ҳузурида (23)\n05/28/2013 at 11:10 PM\nGigienani organish uchun yakinrok Turkiyaga borib kelishsa ham bolaveradi . Albatta Kanadaga borish shart emas . Turk restoran va oshhonalari dunyoda birinchi orinda turadi . Togri, hammani ozini milliy taomi va ogzi organgan taomlar mazasi farklidir . Bu mavzuda siz haklisiz .


Россиялик олигархлар ЕИ санкцияларини писанд қилмаяпти – ОАВ￼ - Namanganliklar.uz\nЖахон Иқтисодиёт Сиёсат\nРоссия олигархларининг санкциялар остида қолган самолётлари Европа осмонида парвоз қилишда давом этмоқда. Бу ҳақда “Welt” газетаси хабар берди.\nҚайд этилишича, Россия олгархларининг самолёти санкция остида тушганидан кейин 30 га яқин парвозларни амалга оширган.\nЖумладан, жорий йилнинг март ойи ўрталарида Британия ҳукумати Роман Абрамовичнинг дўсти, “Millhouse” компанияси раҳбари, миллиардер Евгений Швидлернинг самолётини қўлга олганди. Ҳибсга олинишидан олдин самолёт Европа Иттифоқи ҳудудида, жумладан Германия ҳаво ҳудудида саккиз марта парвоз қилган. Швидлернинг самолёти охирги марта 18 март куни Гамбургдан Лондонга учган.\nЯна бир россиялик олигарх Алишер Усмоновнинг самолёти Мюнхендан 28 февраль куни (ҳаво ҳудуди ёпилган куннинг эртасига) ҳавога кўтарилган. Тадбиркорга тегишли яна бир самолёт бу вақтда Флоренциядан Тошкентга учаётган эди.\nРоссиялик тадбиркор Альберт Авдоляннинг Сан-Маринода рўйхатдан ўтган ва Швейцария компанияси томонидан бошқариладиган самолёти 2 март куни Ниццадан Истанбулга учган.\nОлигарх Виктор Вексельбергга тегишли бўлган ва Люксембургда рўйхатдан ўтган самолёт ҳам апрель ойида Европани тарк этишга муваффақ бўлган. Самолёт Базелдан ҳавога кўтарилиб, Европа Иттифоқи ҳаво ҳудудини кесиб ўтиб, Қозоғистон пойтахти Нур-Султонга қўнган.\nБундан ташқари, миллиардер Александр Занадворовнинг вертолёти Франция бўйлаб парвоз қилмоқда. Вертолёт санкциялар жорий этилганидан бери камида саккиз марта ҳавога кўтарилган.\nБизнес-жет ва вертолётларнинг парвоз қилишда давом этиши уларнинг Россиядан ташқарида рўйхатдан ўтгани ва қоғозда ушбу мамлакат компанияларига тегишли эмаслиги билан изоҳланади. Мулкчилик тузилмасида шаффофликнинг йўқлиги олигархлар учун офшор компаниялар ва фирибгар компаниялар орқали самолётларни назорат қилишни қийинлаштиради.\nМаълумот ўрнида, Европа Иттифоқи Россия Украинада уруш бошлаганидан сўнг Москвага нисбатан жорий этилган санкциялар доирасида ҳаво ҳудудини ёпди. Европа Иттифоқи ва АҚШ бир қатор россиялик тадбиркорларнинг активлари музлатиб, яхталар ва самолётларини мусодара қилди ва уларнинг Европа давлатларига киришини тақиқлади.\n24 февраль куни Россия Президенти Владимир Путин Украина шарқида Донбассда рус ҳарбийлари “махсус ҳарбий операция” бошлаганини эълон қилди ва рус қўшинлари Украинага ҳужум бошлади. Путин бу ҳаракатини Украина шарқидаги россияпараст сепаратист кучлар раҳбарлари шундай сўров юборгани билан оқлади.\n2 011 Ko'rishlar\nТерма жамоа бугун учинчи ўйинини ўтказади￼


“БОРИ ЭЛГА ЯХШИЛИҒ ҚИЛҒИЛКИ, МУНДИН ЯХШИ ЙЎҚ” — Янгиликлар — Миллий тикланиш\n“БОРИ ЭЛГА ЯХШИЛИҒ ҚИЛҒИЛКИ, МУНДИН ЯХШИ ЙЎҚ”\nКатегория: Андижон вилояти, Вилоят янгиликлари, Партия янгиликлари\n17:23, 14 Fev\nБу йил давлат арбоби, моҳир саркарда, улуғ шоҳ ва шоир Заҳириддин Муҳаммад Бобур таваллудига 537 йил тўлди. Шу муносабат билан мамлакатимизда шоир ижоди ва ҳаётига бағишланган халқаро илмий анжуманлар, маданий-маърифий тадбирлар, шеърият кечалари ўтказилмоқда. Албатта, Бобур ҳақида гапирганда биринчи навбатда Бобур номидаги жамоат фонди ва халқаро экспедиция тилга олинади. Чунки фонд фаолияти бевосита Бобур ва бобурийлар ҳаёти билан боғлиқ.\nБобур номидаги халқаро жамоат фонди ва илмий экспедицияси раҳбари, ЎзМТДП фаоли, Ўзбекистонда хизмат кўрсатган маданият ходими Зокиржон МАШРАБОВ билан суҳбатимиз айнан шу мавзуда бўлди.\n— Домла, қарийб 40 йилдан буён Бобур ва бобурийлар ҳаёти билан шуғулланиб келяпсиз. Заҳириддин Муҳаммад Бобур билан Зокиржон Машрабовни қандай ришталар боғлаб турибди?\n— Заҳириддин Муҳаммад Бобур буюк инсон. Унинг ҳар бир ҳаракати ўрнак ва ибрат олишга арзийди. Ота, дўст сифатидаги фазилатлари, подшоҳлик даврида оддий инсонларга бўлган муносабати, саркардалик пайтида қўл остидаги аскарларига муомаласи…\nБобурнинг ҳаётда қолдирган ўрни беқиёс ва уни ҳеч нарса билан таққослаб бўлмайди. Шунинг учун ҳам Европа, Америка Бобурга ҳақиқий баҳо беришда биздан анча олдинлаб кетган. Шўролар даврида Бобурга турли айбловлар қўйилган бир пайтда Европада “Тож кийган дарвеш”, “XVI аср бунёдкори”, “Бобур йўлбарс”, “Гулбаданбегим” каби китоблар чоп этилган.\nБобур номидаги халқаро жамоат фондитомонидан ўзбек ва умумтуркий адабиётининг дунёга машҳур қомусий асари“Бобурнома” бир неча бор нашр қилинди. Нодир асар рус тилида ҳам чоп этилиб, юздан ортиқ китобларни “Мана, мемуар асар “Бобурнома”нинг ҳақиқийсини ўқинглар. Бобур босқинчи бўлмаган, унинг Чингизхонга ҳеч қандай алоқаси йўқ, улар “буюк мўғил” эмас, буюк ўзбек бўлганини исботлаш мақсадида Мустақил давлатлар ҳамдўстлиги давлатларининг тарихчи олимлари, ёзувчиларига туҳфа қилдик. Шунингдек, Бобур ҳақида хорижий давлатларда нашр қилинган китобларни она тилимизга таржима қилиб, китобхонларига тақдим қилдик.\n— Жаҳонгир бобомиз ижодий меросини халқаро миқёсда ўрганиш мақсадида Бобур номидаги халқаро экспедицияга асос солинганига ҳам чорак асрдан ошибди. Экспедиция раҳбари сифатида қилинган ишлар ҳақида қисқача маълумот берсангиз?\n— Фаолиятимизни бошлаганимизга қарийб 30 йил бўлибди. Илк халқаро сафар 1992 йилнинг майида амалга оширилган эди. Андижондан бошланган сафаримиз Самарқанд, Бухоро шаҳарларида Амир Темур, Мирзо Улуғбек, Хожа Аҳрор ҳамда бошқа улуғ азиз авлиёларни зиёрат қилиб, Туркманистон ва Эрон орқали Саудия Арабистонининг Жидда, Макка, Мадина, Арриёд шаҳарларига қадар давом этганди. Шу кунгача Бобур ва бобурийлар қадами етган юртларга ўнлаб экспедициялар уюштирилди.\nЎтган йиллар мобайнида буюк аждодларимиз қолдирган бебаҳо ёдгорликлар, хорижий давлатларда сақланаётган илмий маданий меросларини тўпладик. Андижонда Боғи Бобур мажмуаси, Бобур Мирзонинг рамзий мақбараси барпо этилди. “Бобур ва жаҳон маданияти” музейи, “Бобур ва дунё” журнали ташкил қилинди. Бобур изидан 50 га яқин давлатга илмий сафарлар уюштирдик. 500 дан зиёд ноёб қўлёзма асарлар, нодир китоблар, қимматли манбаларни тўплашга муваффақ бўлдик ва улар бугун музейимиз хазинасидан жой олган.\n— Афғонистон буюк аждодларимиз мангу қўним топган маскан ҳисобланади. Халқаро экспедиция у ердаги нотинчликка қарамай кўплаб илмий сафарлар уюштириб, хайрли ишларни амалга оширди. Афғон халқи бундай саъй-ҳаракатларингизни қандай қарши олди?\n— Ҳақиқатан ҳам Афғонистонда кўплаб илмий экспедицияларни амалга оширдик. Чунки у ерда ётган аждодларимизнинг қабрларини топиб, ободонлаштириш бизнинг энг асосий мақсадимиз ва инсонийлик бурчимиз эди.\nМаълумки, бу юртда Алишер Навоий ва у кишнинг устози Лутфий, Камолиддин Беҳзод, Бобур, Абдураҳмон Жомий, Ҳусайн Байқаро, Беруний ҳазратлари, Бобраҳим Машраб каби буюк алломаларимиз қабрлари бор. Мавлоно Лутфий, Камолиддин Беҳзод, Алишер Навоий қабр мақбарасини Афғонистон ҳукумати билан ҳамкорликда тиклаб, зиёратгоҳга айлантирдик. Андижондан икки мингдан ортиқ манзарали дарахт кўчатларини Афғонистонда олиб бориб, Навоийнинг мақбараси атрофини катта боғга айлантирдик. Ушбу мамлакат расмий ҳукумат вакиллари пойтахт Қабулдан келиб, жараённи кузатди ва бошлаган хайрли ишимизга ҳавас қилди.\nАфғонистонлик олимларнинг “Ўзбек халқи, Ўзбекистон раҳбарияти нафақат аждодларининг йўқ бўлиб кетаётган мақбараларини тиклаб зиёратгоҳларга айлантирди, балки бу билан жаҳонга ибрат нурини сочди”, деган гаплари қулоғим остида ҳамон жаранглайди. Ўшанда барчамизнинг кўзларимиздан ёш чиқиб кетган эди.\nМухтасар айтганда, фондимиз Заҳириддин Муҳаммад Бобур, бобурийлар ва бошқа улуғ алломаларимиз илмий меросини ўрганиш, тарғиб этиш борасидаги ишларни изчил давом эттирмоқда.\n— Ўзбекистон “Миллий тикланиш” демократик партиясининг энг фаол аъзоларидан бирисиз. Партия билан Бобур номидаги халқаро жамоат фонди ҳамкорлигига ҳам тўхталсангиз?\n— Ўзбекистон “Миллий тикланиш” демократик партияси Андижонда илк бор фаолиятини бошлаган даврда партияга аъзо бўлганман. Ўша маҳалда Ўзбекистон халқ шоири Тўлан Низом ва Ўзбекистонда хизмат кўрсатган маданият ходими Қамчибек Кенжа учаламиз ўтириб, фондда партиянинг Бошланғич партия ташкилотини тузганмиз. Менинг ташкилий ишларим кўп бўлгани боис, Тўлан Низомни бошланғич партия ташкилотига раис, Қамчибек Кенжани эса ўринбосар этиб сайлаганмиз.\nЎшанда “Миллий тикланиш” демократик партияни бежиз танлаганимиз йўқ. Партиянинг Сайловолди дастури билан танишганимизда Бобур фонди ғоялари билан деярли бир хил эканини кўрдик. Яъни, томонларнинг асосий мақсади миллий тикланиш, тарихий обидалар, аждодларимиздан қолган бой маданий меросни асраб-авайлаш, татқиқ этиш, халқимиз, ёшлар маънавиятини янада юксалтириш, уларга Ватанпарвар, юртига, халқига садоқат руҳида таълим-тарбия беришдир.\n— Бобурнинг одамларга ўрнак бўладиган яна қандай фазилатлари бор?\n— Бобурмирзонинг халқимизга ўрнак бўладиган фазилатлари жуда кўп. Унинг оила аъзоларига, қариндош-уруғлари, дўстларига меҳр-оқибат, садоқат, яхшилик кўрсатиши “Бобурнома”да яққол намоён бўлган. Шоирнинг:\nБори элға яхшилиғ қилғилки, мундин яхши йўқ,\nКим, дегайлар даҳр аро қолди фалондин яхшилиғ,\nмисралари билан бошландиган ғазали ҳам Бобурнинг қандай инсон эканидан далолат беради. Ёки Бобур яхшилик қилишга чақириш билан бирга:\nКим ёр анга илм, толиби илм керак,\nЎргангали илм толиби илм керак!\nМен толиби илму толиби илме йўқ,\nМен бормен илм толиби – илм керак\nғазали билан инсонларни илм-маърифат, маънавиятли бўлишга, касб-ҳунарни эгаллашга даъват қилади.\nБобурнинг фарзандларига таълим-тарбия беришда ўзига хос ёндашувлари бор эдики, у ота сифатида болалари ҳақида ҳар доим қайғурган, уларни бир-бирига меҳрибон, оқибатли бўлишига чақирган. Буни Ҳумоюн Мирзога ёзган “Укаларингга меҳрибон бўл, хато қилса кечир, асло ўзингдан узоқлаштирма”, мазмунида ёзган хатидан ҳам кўриш мумкин. Шунинг учун “Бобурномани” бир эмас, бир неча бор қайта-қайта ўқишимиз лозим. Бобомизнинг серқирра ижоди, ибратга тўла ҳаёти, ўзига хос ҳаёт йўли бугун барчамиз учун умумбашарий қадриятлар даражасига айланиб, намуна мактаби бўла олади.\nЎзМТДП Андижон вилояти кенгаши матбуот котиби\nКамола АБДУВАЛИЕВА суҳбатлашди


Самарқандлик раҳбарлар Тошкент шаҳрида бўлишди - Халқ сўзи\n11:08 20 Ноябрь 2020 Жамият\nМамлакатимизда давлатимиз раҳбари бошчилигида амалга оширилаётган кенг кўламли ислоҳотлар натижасида, ижтимоий-иқтисодий ўсиш кузатилиб, халқимизнинг турмуш даражаси янада ошиб бормоқда. Бу борада пойтахтимиздаги янгиланиш ва ўзгаришлар, бунёдкорлик ишлари билан танишиш, шунингдек, замонавий инфратузилма объектлари, ишлаб чиқариш корхоналаридаги иш жараёни, соҳаларга жорий этилаётган янгиликлар борасида маълумот олиши, ўзаро тажриба алмашиш мақсадида, жорий йилнинг 14-15 ноябрь кунлари вилоят ҳокими Эркинжон Турдимов бошчилигидаги Самарқанд вилоятининг шаҳар ва туман ҳокимлари ҳамда турли ташкилотлар раҳбарларидан иборат делегация аъзолари Тошкент шаҳрида бўлишди.\nДелегациянинг пойтахтдаги илк ташриф манзили Tashkent City комплекси ҳудудидаги конгресс-холл мажмуаси бўлди. Меҳмонларга мазкур замонавий мажмуа ҳақида Тошкент шаҳар ҳокими Жаҳонгир Ортиқхўжаев маълумот бериб ўтди.\nМазкур конгресс-холлнинг умумий майдони 43 минг квадрат метр бўлиб, унда йирик халқаро анжуманлар, олий даражадаги музокаралар ўтказиш учун барча шароит яратилган. Делегация аъзолари биринчи қаватдаги 3,5 минг иштирокчига мўлжалланган конференциялар зали билан яқиндан танишиб чиқишди.\nТошкент шаҳар ҳокими конгресс ҳол МДҲ давлатлари орасида энг йирик мажмуалардан бири эканлигини билдириб ўтар экан, ҳар бир хоналарнинг жиҳозланишида асосий эътибор миллийлик ва мебель жиҳозларнинг шакли бир-бирига ўхшамаслигига ҳаракат қилингани қайд этиб ўтди.\nДелегация аъзолари Тошкент Cити боғини ҳам томоша қилишди. У халқаро бизнес марказининг қоқ ўртасида жойлашган. Боғнинг катталиги 18,5 гектар. Боғ ҳудудида мутлақо янги форматдаги турли хил кўнгилочар ва ҳордиқ чиқариш жойлари яратилган.\nБоғнинг энг асосий ва диққатга сазовор жойи – бу узунлиги 200 метрга тенг бўлган мусиқали фавворадир. У кўлнинг қоқ марказида жойлашган бўлиб, жозибадорлиги билан ҳаммани ўзига мафтун этади. Ушбу фаввора ҳар кеча боғга ташриф буюрувчи меҳмонларнинг давомли қарсаклари остида лазерли эффектга эга бўлган жўшқин сувли шоу намойиш қилади.\n15 ноябрь куни эрта тонгдан делегация аъзолари Тошкент шаҳар ҳокимлигининг гул хўжалиги фаолияти билан шуғулланувчи давлат-хусусий шерикчилик асосидаги “Flowers garden” МЧЖ фаолияти билан танишиб чиқишди.\nУчтепа туманида жойлашган “Flowers garden” гуллар олами иссиқхонасида Тошкент шаҳар ҳокимияти томонидан салоҳиятли инвесторлар жалб этилиши натижасида 17 миллиондан ортиқ гуллар етиштирилмоқда. Бу ердаги қулай шароит ранг-баранг гуллар кўпчилик ҳамюртларимиз ва хорижий меҳмонларни ҳайратга солиб келмоқда.\n2018 йилда “Flowers garden” декоратив ўсимликларни етиштириш бўйича улкан қадам ташлади. Қисқа вақт ичида мазкур ташкилот мавсумий гуллар ва буталарни етиштириш бўйича Ўзбекистондаги энг йирик ишлаб чиқарувчисига айланишга муваффақ бўлди. Туркия, Латвия ва Голландия каби хорижий давлатлар томонидан “Flowers garden” учун ўсимликлар ва ўғитлар етказиб берилади. Меҳмонлар бу ердаги иссиқхоналарда етиштирилган гуллар ва уларнинг парваришлаш усулларини кўздан кечириб чиқишди.\nТошкент шаҳар Ободонлаштириш бошқармаси, Тошкент шаҳар ҳокимлиги ҳузуридаги давлат-хусусий шерикчилик асосида ташкил қилинган «Тошкент роад» ҚК ва Тошкент шаҳар Уй-жой коммунал хўжалик бошқармасининг фаолиятлари алоҳида тартибда тегишли раҳбарлар томонидан ўрганилди. Айниқса, Тошкент шаҳар ҳокимлигининг давлат-хусусий шерикчилик асосида ташкил этилган гул етиштириш хўжалиги, йўлларни таъмирлаш қўшма корхонаси ва бошқарув сервис компаниясининг тажрибалари бўйича зарур тавсия ва кўникмалар олинди.\nНавбатдаги манзил “Flowers Garden Park” истироҳат боғи бўлди. Сергели туманидаги 10 гектар яшил ҳудудда боғ ҳамда замонавий гуллар маркази жойлашган. “Flowers Garden Park” да заранг, магнолия, қора қарағай, фотиния ва яна 25 турдаги декоратив дарахтлар экилган. Бундан ташқари боғда газон ётқизилган бўлиб, «яшил ҳайвонлар» ўрнатилган. Шунингдек, боғда кўчатлар хиёбони ҳам бўлиб, ҳар бир кўчат олдида у ҳақдаги маълумот ёзиб қўйилган.\nДелегация аъзолари ташриф доирасида «Хумо Арена» муз саройида ҳам бўлишди. Бу ерда 12,5 минг ўринли муз аренаси, кичик машғулотлар аренаси, спорт музейи, машғулот заллари, фитнес-марказ, ресторан ва спорт анжомлари дўконидан иборат. Хоккей, керлинг, фигурали учиш, шорт-трек бўйича халқаро турнирлардан ташқари, арена спортнинг баскетбол, волейбол, гандбол футбол, бокс, таэквондо, қиличбозлик ва бошқа турлари бўйича мусобақаларни ҳам ўтказишга мўлжалланганлиги делегация аъзоларида катта таассурот қолдирди.\n«Ғалаба боғи» ҳам ташриф дастуридан ўрин олди. Ўтган йили Президентимиз томонидан улкан боғ барпо этиб, халқимиз қаҳрамонлигини абадийлаштириш ташаббуси илгари сурилган эди. Шундан сўнг, илмий-ижодий жамоатчиликнинг таклифлари, хорижий мамлакатлар тажрибаси асосида бадиий-меъморий концепция ишлаб чиқилди. Давлатимиз раҳбари бу борадаги лойиҳалар билан бир неча бор танишди. Тошкент шаҳрининг Олмазор туманида 12 гектардан зиёд жой ажратилиб, улкан қурилиш-ободонлаштириш ишлари амалга оширилди. Натижада бунёд этилган Ғалаба боғи Ўзбекистон халқининг Иккинчи жаҳон урушида ғалабани таъминлашга қўшган улкан ҳиссасини, жасоратини бор кўлами билан кўрсатиб берадиган яхлит мажмуага айланди.\nШунингдек, Самарқанд вилояти делегацияси Тошкент шаҳри Мирзо Улуғбек туманида замонавий экобозорда бўлишди. Бу ерда фермер, деҳқон хўжаликлари, тадбиркорлар учун ўз маҳсулотларини сотиш имкониятлари озиқ-овқат, қишлоқ хўжалиги, маиший-кимё маҳсулотлари савдосини кўздан кечиришди.\nТошкентда дастурий маҳсулотлар ва ахборот технологиялари парки — ИТ Парк шаҳар ва туман ҳокимлари корхона ва ташкилот раҳбарларида катта таассуротлар қолдирди. Истиқболли стартап-лойиҳаларни ишга тушириш ҳамда уларни ички ва ташқи бозорларга чиқаришга ихтисослашган ИТ Парк “RevoTech” резиденти Самарқандлик меҳмонларга ўзининг “Monterra” лойиҳаси ҳақида маълумот бериб ўтди. Ушбу лойиҳа Ўзбекистон Республикаси Президентининг 2020 йил 28 апрелдаги «Рақамли иқтисодиёт ва электрон ҳукуматни кенг жорий этиш чора-тадбирлари тўғрисида»ги қарорига мувофиқ амалга оширилаётган йирик лойиҳа ҳисобланади.\nЛойиҳани синовдан ўтказиш мақсадида дастлабки босқичда 20 та фермер хўжалигининг экин экилган пахта ерларининг экспериментал асосда онлайн мониторинги ташкил этилди. Мониторинг жараёнида экинларни етиштириш, хорижий экинлар мавжудлиги, кимёвий, органик ва минерал ўғитлардан фойдаланиш, ерларни сув билан таъминлаш, уларнинг ҳосилдорлигини ошириш, шунингдек, ресурсларни тежаш масалалари бўйича муҳим маълумотларни тақдим этиш ва таҳлил қилиш бўйича тавсиялар ишлаб чиқилди.\nШунингдек, Самарқанд вилоятидаги карьерлардан ноқонуний қум ва тошлар норуда фойдали қазилмалардан фойдаланилаётганига барҳам бериш мақсадида ишлаб чиқилган МОНТEРРА дастурнинг тақдимоти ўтказилди.\nДелегация аъзолари Тошкент метрополитенининг Юнусобод йўналишидаги «Туркистон», «Юнусобод» ва «Қўйлиқ» метро бекатларига ташриф буюриб, мазкур бекатлар оралиғида станцияларда яратилган шароитларни кўздан кечиришди.\nТашриф доирасида шунингдек, «Бектемир металл конструкциялари» масъулияти чекланган жамият ҳам кўз кечирилди. 2018 йилда ишга туширилган корхона йилига 65 минг тонна рухланган металл, 1600 километр йўл тўсиқлари, 130 минг тонна пайвандланган қувур ва 17 минг дона ёритиш устуни ишлаб чиқариш қувватига эга.\nКорхона вакиллари металл конструкцияларни иссиқ ҳароратда рухлаш Италиянинг Bisol S.Р.A. ускунасида, халқаро меъёрлар ва сифат стандартлари даражасида амалга оширилаётгани, бундай маҳсулотларнинг чидамлилиги, кўримлилиги ва ўрнатиш жараёнида қулайлиги билан афзал эканлигини билдиришди. Шунингдек, бу ерда Хитой, Жанубий Кореядан келтирилган замонавий технологиялар ўрнатилган.\nДелегация аъзолари 2019 йилда асос солинган, умумий қиймати 51,5 миллион АҚШ доллари бўлган кўп тармоқли Технопарк ишлаб чиқариш мажмуасида ҳам бўлди. Яшнобод туманида жойлашган корхонада Жанубий Кореянинг “Samsung Electronics” компанияси технологияси ўрнатилган. Бу ерда маиший совутгичлар ишлаб чиқариш заводи ҳам фаолият кўрсатмоқда. Корхонада ишлаб чиқариш жараёни тўлиқ автоматлаштирилгани натижасида ҳар 19 сонияда битта маҳсулот тайёрлаш мумкин. Юқори қўшимча қийматга эга бу совутгичлар экспортбоп ҳисобланади.\nМазкур технопарк 2019 йил августда ташкил этилган. Бу ерда 2020-2021 йилларда 15та инвестиция лойиҳаси амалга оширилиши режалаштирилган. Барча лойиҳалар бажарилгандан кейин жами ишлаб чиқариш ҳажми йилига 800 миллион доллар бўлиши мўлжалланган.\nХулоса қилиб айтганда, мазкур хизмат сафари давомида тўпланган тажрибалар асосида Самарқанд вилояти ҳамда ҳудудларини ижтимоий-иқтисодий ривожлантириш бўйича алоҳида-алоҳида чора-тадбирлар ишлаб чиқилиб, амалиётга татбиқ этилиши режалаштирилди.


ОАВ: Роман Абрамович Гвардиола билан учрашиб, уни "Челси"да ишлашга таклиф қилди\n19:45 / 21.10.2015\nМанбанинг ёзишича, шахсан Роман Абрамовичнинг ўзи испаниялик мутахассисни лондонликлар бош мураббийи лавозимида кўришни истамоқда.\n«Челси» жорий мавсумни Англия чемпионатида ҳам, Европа чемпионлар лигаси учрашувларида ҳам ёмон натижалар билан ўтказмоқда. Шунингдек жамоа футболчилари ҳам амалдаги мураббий Жозе Моуриньонинг клубдаги фаолиятидан норози бўлишмоқда.\nФутболчиларнинг фикрига кўра, Моуриньо, жамоа яримҳимоя чизиғини танлашда қўпол хатоликларга йўл қўймоқда. Айниқса, Оскар ва Радамель Фалькаонинг таркибга киритилмаётгани катта мунозараларга сабаб бўлаяпти. Муваффақиятсиз ўйинларига қарамай Бранислав Ивановичнинг асосий таркибда мунтазам туширилиши ҳам унинг рақобатчиларига маъқул келаётгани йўқ, деб ёзилади манбада.\nЭслатиб ўтамиз, Гвардиоланинг амалдаги шартномаси келгуси йил ёзда ўз ниҳоясига етади. Олдинроқ мураббийнинг «Манчестер Сити» билан оғзаки келишувга эришиб бўлгани ҳақида хабарлар тарқалганди.


Тўғридан – тўғри юракка — Dilkashradio.com\nТўғридан – тўғри юракка\nАссалому алайкум џадрли биродарлар. Хаётингизда биринчи марта юрагингизни парчалаган воџеани эслайсизми? Агар хаётимиздаги энг ажойиб кунлардан бирини эслашни сўрасак, бу бахтли кун дархол хаёлингизга келмаслиги мумкин. Бироџ юрагингизни биринчи марта парчалаган воџеа ёки ходиса хеч џачон хотирангиздан ўчмайди. Юракни парчаланиши бу џаттиџ хафа бўлишдан кўра кучлироџ. Биз деярли хар куни у ёки бу нарсадан хафа бўламиз. Бироџ юракнинг хаџиџатда парчаланиши оћриџ келтиради. Бу оћриџлар баъзан йиллаб џалбимизда џолади. Бундай холатларда Худованддан: «Нега менга џарамаяпсан?” деб сўраймиз. Бундай пайтларда онгимиз “У мени дилабгорларга шифо бермоџ учун …юборди” деган оятни џабул џилмасада, кўзимизда ёш билан юрагимиз бу сўзларни џабул џила олади. ЮРакнинг парчаланиши сўзи Муџаддас Китобнинг асл матнига кўра, интеллектга ёки кишининг рухиятига тегишли сўз эмас.\nХудованд Ўз Каломида айтганидай, Исо Масихни юраги парчаланган, кишиларга шифо бери шва уларни оћриџдан халос џилиш учун ерга юборди. Кишилар кўпинча Эски Ахдда тасвирланган Худо билан Янги Ахдда тасвирланган Худо бир-бирига ўхшамайди, дейишади. Бироџ, Худованд хар џандай даврда бир хил мехрибон ва шафџатли бўлган. Масалан Ибтидо 16:1-13 оятларда Сорай ўз чўриси Хожарга џаттиџ азоб беради. Албатта бундан Хожарнинг юраги парчаланган. У Сорайнинг олдидан џочиб кетади. У чўлда џийналиб юрганида Худованднинг фариштаси уни топиб, парчаланган юрагига шифо беради. Бундай холатлар Муџаддас Китобда жуда кўп. Фаџат Худовандгина парчаланган юракка тўлиџ ва хаџиџатда шифо Бера олади. У бундай юракларга шифо бериш учун турли хил усуллардан фойдаланади. Бироџ Ишаё 61:1 оятга кўра Унинг энг катта вазифаларидан бири бу парчаланган юракларга шифо беришдир. Бу Исо Масих хизматининг энг мухим џисмларидан бири эди.\nАгар Ишаёда ёзилган оятларни яхшилаб мулохаза џилиб ўџисангиз, бу оятларни сиз хам хизматингиз давомида ишлатишингиз мумкинлигини тушуниб оласиз: «Худованднинг Рухи менга ёр. У мени муџаддас мой-ла, мойлади. Бечораларга мужда етказмоџ учун, дилабгорларга шифо бермоџ учун ….Худованд мени юборди.” Келинг бу оятларни аста-секин чуџурроџ кўриб чиџамиз. Оятда: «Худованд Мени юборди”, деган жумла бор. Юборди сўзи иброний тилида: “отмоџ” маъносини билдиради. Агар биз Забур 126 боб 3-4 оятларга џарасак, Худованд ўћилларни камон ўџларига ўхшатади: “Ботирнинг џўлида ўџлар џандай бўлса, ёшлик чоћида кўрган ўћиллари хам шундайдир”. Юханно 3 боб 16 оятда эса Исо Масих ўћил деб аталган. Юханно 3 боб 17 оятда эса Худованд ўћлини дунёни џутџариш учун юборгани ёзилган. Худованд дунёни севарди. Ўзи яратган инсоният Унга џарши гунох џилаётган ораларидан фаџат баъзиларигина, Уни излаётган бўлса хам Худованд чексиз мехр мухаббат билан бутун оламни севарди.\nШунинг учун хам У Ўз Ўћлини яъни ўџдонидаги ўџини Камондан пастга отди. Бу оятларда камон сўзи йўџ, бироџ Худованднинг дунёга бўлган чексиз мухаббати сабаб, Ўзининг ягона ўћлини џурбонлик џилиб дунёга юборди. Юракларимизнинг душманини фаџатгина Худованднинг ўџи енгиши мумкин эди. Агар парчаланган юрак сўзини џарайдиган бўлсак, у иброний тилида эзилган, бўлакларга бўлинган, синган маъноларини беради. Юџорида сиздан юрагингизни парчалаган воџеани эслай оласизми деб сўрадик. Юракни парчалайдиган холат юракда албатта оћриџ џолдиради. Ортга џараб бу нарсани эслаш яна оћриџ келтиради. Сиз хам ўз хаётингизда шуднай оћриџларни хис џилаётган бўлсангиз, Худованд Ўз Ўћлини айнан сизнинг юрагингиздаги оћриџлар учун юборганига ишонасизми? У айнан сиздаги оћриџлар учун дунёга келган деб ўйлайсизми? Шундай бўлса, оћриџларингизни Унга Беринг. Биродарлар муаммоларингизнинг ечимини топишни истасангиз бизнинг www.najot.com сайтимизга киринг. Бу сайт сизни џизиџтириши ва сиз истаган маълумотларни Бера олишига ишончимиз комил.


ССВ вакцина олган аёл ўлим ёқасида эканлиги айтилаётган видеомурожаат юзасидан муносабат билдирди — Sof.uz\nССВ вакцина олган аёл ўлим ёқасида эканлиги айтилаётган видеомурожаат юзасидан муносабат билдирди\n2.09 08:38 1821 Ўзбекистон\nИжтимоий тармоқларда Россияда фаолият олиб борувчи, ўзини Ўзбекистон фуқаросиман, деб таништирган шахс «Ўзбекистонда аёлим вакцина олиб, ўлим ёқасида!» деб айтган видеомурожаат тарқалди. Соғлиқни сақлаш вазирлиги бунга муносабат билдирди.\nУнда айтилишича, ушбу фуқаронинг мурожаати бўйича Наманган вилояти Соғлиқни сақлаш бошқармаси томонидан вилоятнинг барча шаҳар ва туман тиббиёт бирлашмаларида дастлабки ўрганишлар олиб борилмоқда. Айни дамда мурожаатчининг манзили ва шахси аниқ кўрсатилмаганлиги туфайли телефон орқали мурожаат бўлганлиги тасдиқланмаган.\n«Бошқармага ҳеч бир фуқародан вакцина сабаб ножўя таъсирлар борасида мурожаат келиб тушмаган.\nСизлардан шуни сўраб қоламизки, мабодо юқоридаги каби ҳолатлар кузатилса, яшаш манзилингиз, ўзингиз ва яқинларингиз тўғрисида тўлиқ маълумот берсангиз, тезкорлик билан ўрганиб, ҳолат бўйича батафсил маълумот берамиз», — дейилади вазирлик хабарида.\nБугун, 15:44 135 Ўзбекистон


Афғонистонда ўзбек тили расмий тил мақомини олди\nЗикрилло Ишонч Кобулда ўтказилган Лўя Жирға (Катта Кенгаш) йиғилишида ўзбек тилига расмий тил мақоми берилиши ўзбекистонлик зиёлиларни ҳам хурсанд этди.\nХабарларга қараганда, Афғонистондаги ўзбеклар яшайдиган ҳудудлардагина ўзбек тили расмий мақомга эга. Афғонистонда шу вақтга қадар ўзбек тилининг ёзма кўриниши деярли ривожланмаган эди. Шунингдек, бир неча миллион ўзбек яшайдиган бу мамлакатга ўзбек адабий тили ҳам мавжуд эмас.\nАфғонистонда дипломат сифатида хизмат қилган Давлатбек Саъдуллаевнинг фикрича, келажакда бу муаммоларни ечишда ўзбекистонлик филологларнинг ёрдами катта бўлиши мумкин. Шу боис, бу борада Ўзбекистон зиёлиларининг кўмаги мамлакатнинг халқаро миқёсда ўз бурчини адо этишини билдиради.\nТилшунос олим, академик Ғани Абдураҳмонов ўзбекистонлик шевашунослар Афғонистондаги ўзбеклар диалектларини ўрганиш орқали умумий адабий тилни яратишда катта қадам қўйиши мумкинлигини таъкидлади. Унинг эътирофича, Афғонистон ўзбеклари тилининг шаклланишида форс, дари, пуштун тиллари катта таъсир этган. Шевашуносларимиз, адабий тил бўйича мутахассислар мана шу жиҳатларни чуқур ўрганиб, ягона адабий тил меъёрларини ишлаб чиқишда муҳим роль ўйнаши мумкин.\nД.Саъдуллаевнинг айтишича, Ўзбекистон Афғонистон олий ўқув юртларига олимлар, профессор-ўқитувчилар жўнатиш, биргаликда луғатлар, китоблар, услубий қўлланмалар яратиш орқали ўзаро ҳамкорликни ривожлантириш лозим.\nМутахассислар орасида Ўзбекистондаги мавжуд адабий тилни Афғонистон ўзбеклари орасида бевосита жорий қилиш мумкин, деган фикрлар ҳам йўқ эмас. Аммо академик Ғ.Абдураҳмонов бу йўлни зинҳор қўлламаслик тарафдори. Чунки, деди у, афғонистонлик ўзбеклар тилида мавжуд айрим хусусиятлар бизнинг ўзбек адабий тилида бўлмаслиги ёки аксинча бўлиши мумкин.


Гул келди, баҳор келди - Hidoyat.uz\nГул келди, баҳор келди\nАсосий саҳифа Мақолалар Гул келди, баҳор келди\nЧоп этилди Aprel 8, 2019 Гул келди, баҳор келдиda fikr bildirishni o'chirish\nҚаранг, дўстлар, боғимга гул келди, баҳор келди,\nКулиб жилвагар қуёш,осмон беғубор келди.\nҚир-адирлар ям-яшил либосда рангдор келди,\nГул ҳаёт куйчилари – қушлар ҳам қатор келди\nЁғдуга тўлди фалак, дошқозонда сумалак,\nҚалб тўла орзу-тилак, наврўзий ашъоркелди.\nЮртга байрам ярашар, барча бирдек қувнашар,\nХофиз шодлик улашар, қўшуғу алёр келди.\nТабиати мафтункор, халқи моҳир-миришкор –\nЖаннатмонанд ҳур диёр бахти барқарор келди.\nОқил-доно Юртбоши – қалбларимиз қуёши,\nЭзгу ишлар бошчиси халқпарвар сардор келди.\nҲар кунинг ғаниматдур, Аллоҳ берган неъматдур,\nШукронамиз беҳаддир – шодлик бешумор келди.\nАндижон вилояти Шаҳрихон тумани


“SMS-хабарнома” хизмати қимматлашади | NORMA.UZ\nМобиль операторлар 5800 қисқа рақамдан “SMS-хабарнома” хизмати (МЧЖ Play Mobile) нархини оширади. Бу ҳақда «Uzcard» тўлов тизими хабар берди.\n2019 йил 15 июлдан ушбу хизмат нархи ҳар бир кириш SMS-хабарнома учун 84,20 сўмни ташкил этади.\nЭслатиб ўтамиз, “SMS-хабарнома” хизмати карта эгасига барча ўтказмалар, жорий баланс, нақд пул маблағларини ечиш бўйича операциялар, товарлар ва хизматларга ҳақ тўлаш ҳақида улар амалга оширилган пайтда хабардор бўлиш имконини беради. Карта очилган банкда ёки инфокиоск/банкомат ёрдамида хизматга уланиш мумкин.\nҲозирги вақтда ҳар бир кирувчи SMS 42,1 сўмни ташкил этади. Тўлов хизмат уланган уяли алоқа рақамидан автоматик тарзда ҳисобдан чиқарилади.


O‘zLiDeP Президент фармонини муҳокама қилди\n15:38 / 08.06.2017\nТошкент шаҳрида O‘zLiDeP Сиёсий Кенгаши Ижроия қўмитаси томонидан қатор вазирлик ва идоралар вакиллари ҳамкорлигида “Меҳнат бозори ривожида – давлат ва хусусий сектор ҳамкорлиги” мавзусида очиқ мулоқот ташкил этилди.\nТаъкидлаш ўринлики, тадбир Президентимизнинг “Бандлик соҳасида давлат сиёсатини янада такомиллаштириш ва меҳнат органлари фаолияти самарадорлигини тубдан ошириш чора-тадбирлари тўғрисида”ги Фармонида белгиланган устувор вазифалар муҳокамасига бағишланди.\nОчиқ мулоқотда тегишли вазирлик ва идоралар, тижорат банклари вакиллари, тажрибали тадбиркорлар ва ёшлар иштирок этди.\nТадбирда Ўзбекистон иқтисодиётини ислоҳ қилиш ва диверсификациялаш, фаол инвестиция сиёсати юритиш ҳисобига иқтисодиётнинг етакчи тармоқларини модернизациялаш ва технологик жиҳатдан қайта жиҳозлаш, кичик бизнес ва хусусий тадбиркорликни жадал ривожлантиришни рағбатлантириш асосида ҳар йили минглаб янги иш ўринлари яратилаётганлиги, бу ўз навбатида ўта долзарб муаммо ҳисобланган аҳоли, авваламбор ёшлар бандлигини таъминлаш имконини бераётганлиги алоҳида тилга олинди.\nБандлик масаласини ҳал қилишда, янги иш ўринларини ташкил этишда бундан кейин ҳам нодавлат, жумладан, хусусий сектор етакчи ўринни эгаллаши қайд этилди. Ушбу муҳим масаланинг ечими бевосита Ўзбекистонда тадбиркорликка кенг йўл очилиши, инвестицион ва бизнес муҳитнинг ривожланиб бориши билан бевосита боғлиқ эканлигига урғу берилди.\nТадбир иштирокчилари томонидан фармондан кўзланган асосий мақсадлардан бири бу коллеж ҳамда олий ўқув юртларини битириб меҳнат бозорига кириб келаётган ёшларни муносиб иш ўринлари билан таъминлаш масаласи эканлиги, уларнинг сони йилига 500 мингдан ортиқ кишини ташкил этиши ҳисобга олинса масаланинг қанчалик долзарб аҳамият касб этишига эътибор қаратилди.\nТадбир иштирокчилари қабул қилинган Фармонга мувофиқ, Ўзбекистон Республикаси Меҳнат вазирлиги Ўзбекистон Республикаси Бандлик ва меҳнат муносабатлари вазирлиги этиб қайта ташкил қилинганлигини алоҳида эътироф этдилар.\nТадбирда соҳани ривожлантириш борасида илгари сурилаётган янги вазифалар тўғрисида ҳам атрофлича тўхталиб ўтилди.\nОчиқ мулоқот давомида тегишли вазирлик ва идоралар вакиллари томонидан тадбиркор ва ёшларга мазкур ҳуқуқий ҳужжатнинг мазмун-моҳияти ва унда белгиланган устувор вазифалар ҳақида батафсил маълумотлар, кенг тушунчалар берилди.\nЎз навбатида, тадбир иштирокчилари ҳам ўзларини қизиқтирган саволлари ва таклифлари билан соҳа вакилларига мурожаат қилдилар, фикрлар билдирилди.\nЎзбекистонда адвокатларнинг электрон реестри пайдо бўлади\n12:34 / 15.05.2018\nБаъзи адвокатлар қонунларни яхши билади, бошқалар судьяларни (видео)\n16:01 / 14.05.2018\nННТнинг тадбирларни келишиш тартиби бу ҳақида хабардор қилиш билан алмаштирилади\n11:56 / 14.05.2018


Сурғил кони ва Устюрт газ-кимё мажмуаси: +50 ва -30 даража ҳаво ҳароратидаги иш жараёни- Kruz.uz\nСурғил кони ва Устюрт газ-кимё мажмуаси: +50 ва -30 даража ҳаво ҳароратидаги иш жараёни\n11:40, 28.09.2019 1281 0 Жамият\nЖорий йилнинг 22-25 сентябрь кунларида Энергетика вазирлиги ташаббуси ва қатор ҳамкор ташкилотлар иштирокида хорижий етакчи мухбирлар ва миллий ОАВ вакиллари учун пресс-тур уюштирилди. Республикамизнинг энг чекка нуқталаридан бири бўлган Устюрт платоларидан бошланиб, энг саноатлашган шаҳар – Навоийда якунига етган бу лойиҳа натижасида Ўзбекистон энергетика салоҳияти ва кимё саноати билан яна бир бор танишиш имкониятига эга бўлдик.\nҚорақалпоғистонга ташриф буюрганларнинг аксарияти албатта Мўйноққа кириб ўтади. Бу масканга етиб боришимиз ҳам ўзига хос бўлди. Тошкентдан учган самолёт Нукусга яқинлашганда турбулент оқимларга дуч келди ва кўпчиликнинг юрагига ғулғула солди. Амаллаб қўниб олгандан кейин Қўнғирот туманига қадар автобусда 2 соатдан ортиқ йўл босдик. Ўша ерда йўлтанламас машиналарга ўтирдик ва Мўйноқ сари равона бўлдик. Бу манзилга ҳам тахминан бир соатда етиб борилди.\nЯқин-яқингача ҳам тушкунлик қамраб олган бу туман бугун чиндан ҳам янгитдан қад ростламоқда. Равон йўллар, замонавий бинолар, мактаб ва боғчалар катта эътибор ва маблағ ажратилганининг намунаси бўлса, янгитдан қурилаётган аэропорт бу ҳудуднинг келажакдаги салоҳиятидан дарак беради. Бурчак-бурчакларда учраб қоладиган эски уйлар яқин ўтмишдаги аҳволдан сўзлайди. Лекин Орол фожиасига кўникиш билан бирга, айнан мана шу вазиятда ҳам ҳаётни давом эттириш, камига сайёҳларни жалб қила олишга қойил қолмай илож йўқ. Чиндан ҳам, Мўйноқнинг биқинида жойлашган, бир вақтлар Оролнинг тўлқинлар сапчиб урилган қирғоғи бўлган, ҳозир «Кемалар қабристони» деб аталадиган музей-қўриқхона доим туристлар билан гавжум.\nБизнинг мақсадимиз газ конларига етиб бориш бўлгани сабабли Мўйноқда қисқа муддат бўлиб, яна йўлга тушдик ва йўлтанламас машиналар нима учун кераклигини бутун танамиз билан ҳис қилдик. Бир соатдан ортиқроқ масофадан сўнг Ўзбекистоннинг газ қазиб олиш саноатида муҳим ўрин тутган, иш ҳажмини тобора ошириб бораётган маскан – Сурғил конига етиб бордик.\nЕвропанинг етакчи ахборот агентликлари ва нашрлари –«Reuters», «Le Figaro», «Chatham House», «Argus Media», «Nuclear Intelligence», «Energy Intelligence», «Upstream», «World Nuclear News», «IntelliNews», Озарбойжоннинг «Trend-Азия» каби ОАВ вакиллари ҳам бу масофаларни ҳамма каби сабот билан енгиб ўтишди.\nБу ҳудудда бир неча юз метр оралиқда қудуқлар ёнма-ён жойлашган, яна янгилари бурғиланишда давом этмоқда. Бурғилаш жараёнида турли миллат вакиллари иштирок этишади. Аммо асосий ишчилар ўз ватандошларимиздир. Уларнинг аксарияти 15 кун иш, 15 кун дам олиш услубида ишлашади. Ётоқ жойлар, махсус кийимлар, уч маҳал овқат билан тўла таъминланишган.\nАммо уларнинг иши бир қарашда осон ва барча шароит мукаммалдай туйилади. Қишдаги -30 даражагача аёзли изғиринда, ёз чилласидаги ҳароратнинг 50 даражадан ошишида чидаб ишлашнинг ўзи бўлмайди. Шу саволни ишчиларга берганимизда оддий ва тушунарли жавоб олдик: «Одамлар бола-чақасидан узоқда, Россияларда ҳам ишлаб юришибдику. Бизнинг ишимиз, егулигимиз, ётоғимиз ва энг муҳими оладиган маошимиз тайин. Ўз юртимиздамиз, ойнинг камида 10 куни оиламиз ёнидамиз, қийинчиликка чидаймизда».\n«Uz-Kor Gas Chemical» қўшма корхонаси томонидан эълон қилинган тендер натижаларига кўра бурғилаш ишларини олиб бориш ҳуқуқи «ERIELL» гуруҳига берилган. Тендер якунига биноан битта 35та, битта 50та қудуқларни бурғилаш ва тўлиқ ишга тушириш, 100та амалдаги қудуқларни мукаммал таъмирлаш бўйича шартномалар имзоланган.\nКондаги бурғилаш ишлари ва амалдаги қудуқларни тозалаш жараёнлари жадал кетмоқда ва кўп жиҳатдан шартномалардаги муддатлардан олдинда борилмоқда. Бир қарашда 2950 метр чуқурликка етиб бориш қийиндек туйилади. Аммо бурғиловчи мутахассисларнинг маълум қилишларича, бир иш куни, узоғи 12 соат ичида 2000 метрли масофа забт этилади. Ҳар бири 9,4 метрли қувурлар бир-бирларига уланиб, навбати билан ер қаърига киритилаверади.\nҚудуқлар 2950 метр чуқурликдан, Юра қатламидан газ, газ конденсати ва сувдан иборат аралашмани тортиб чиқарадилар ҳамда жамлаш ва тақсимлаш станцияларига етказадилар. Станцияларда бу аралашмадан сув ажратилади ва кўлларга чиқариб ташланади. Конденсат ва газ эса юзлаб километр наридаги «Устюрт газ-кимё мажмуаси»га етказиб берилади.\nАлоҳида боб – «Устюрт газ-кимё мажмуаси»\nБу улкан мажмуани Ўзбекистон бунёдкорлигининг рамзи деб аташ мумкин. Бизга ҳамроҳлик қилган Нарбай Аннаевнинг сўзлари бу мажмуанинг бугунги кундаги мавқейидан дарак беради:\n– Бир вақтлар ишчи топиш муаммо бўларди. Ишчиларни жалб қилиш бўйича охирги эълонимиздан кейин синовлардан ўтиш учун бир ўринга 120 нафар талабгор бўлди. Аксарияти бир ёки бир неча хорижий тилни биладиган ғайратли ёшлар. Корхона ичида ҳам, ишчилар посёлкасида ҳам барча шароитлар яратилган, маошлар яхши. Ишчиларимизнинг аксарияти ёшлар, улар ҳозир бемалол шу турдаги ҳар қандай хорижий заводларда ҳам ишлаб кета оладиган тажрибага эга бўлиб улгуришди.\nМажмуани сайр қиларканмиз унинг ҳайбатидан ҳаяжонга тушамиз. Лекин шундай улкан корхонанинг бирор жойида чиқинди кўринмайди, нохуш ҳид сезилмайди. Энг муҳими ишчилар сони корхона кўламига нисбатан жуда оз – 1500 киши.\n«Uz-Kor gaz chemical» ҚК ва «Ўзбекнефтегаз» ОАЖ ҳамкорлигида бунёд этилган, 130 гектардан ортиқ майдонда жойлашган «Устюрт газ-кимё мажмуаси» бешта йирик станция ва заводлардан иборат: газ ажратиш станцияси, этилен ишлаб чиқариш заводи, полиэтилен заводи (йиллик қувват 387 минг тонна полиэтилен), полипропилен заводи (йиллик қувват 83 минг тонна полипропилен) ва энергия таъминоти станцияси. Бундан ташқари, 4та қўшимча цех ҳам фаолият юритади.\nКорхона томонидан ишлаб чиқарилаётган гранулалар ҳажми кунига 1,5-2 минг тоннани ташкил қилишини билганимизда бунча маҳсулот қаерга сотилаётганига билан қизиқдик. Маълум бўлишича, бу маҳсулотга буюртма асосида олдиндан тўлов қилиниб, машиналар тайёр маҳсулотни олиб кетиш учун кутиб туришаркан. Шу жойнинг ўзида божхона терминали ташкил қилинган ва хорижга, асосан Туркияга жўновчи бир неча машиналар йиғилиб, маҳсулот олиб кетишади. Ички бозор ва узоқ давлатларга вагонларда ташиш йўлга қўйилган.\nКорхонага ташрифимиз якуни тун вақтига тўғри келганида ҳам ҳикмат бор экан. Зеро тунда мажмуа ўзгача қиёфа касб этиши маълум бўлди. Чўл қўйнидаги улкан ва ярқироқ чироқдек нур таратиб турган «Устюрт газ-кимё мажмуаси» хорижий меҳмонларда ҳам яхши таассурот қолдирди. Чунки уларнинг кўпчилиги бир савол билан келишганди – Ўзбекистон энергия тизими салоҳияти қай даражада? Ўйлаймизки, улар бу саволларига етарлича жавоб олишди.\nЧўл бўйлаб уюштирилган саёҳатимиз якунига етди ва Нукусга қайтдик. Пресс тур янги манзил – Тахиатош иссиқлик электростанциясида давом этди.\nАброр Зоҳидов, тасвирчи Шерзод Эгамбердиев.\nКеча, 01:05 1375\n21:07, 13.02.2020 1473\n10:19, 10.02.2020 2590\n17:06, 07.02.2020 6294\n03:37, 05.02.2020 2092\nЕвропа Бунёдбек Саидов адлия вазири ўринбосари ёш чегарачи пичоқлашиш Ёшлар иттифоқи Қорақалпоғистон Республикаси Кенгаш Азиз Муртазаев Йил ўқитувчиси Фурқат Юсупов сенатор фикри\n23:35, 14.02.2020 1426\n00:35, 15.02.2020 779\nНукусдаги 37-сонли мактабда Алишер Навоий ва Заҳириддин Муҳаммад Бобур туғилган кунига бағишланган тадбир ўтказилди\n22:58, 14.02.2020 387\n13:08, 17.02.2020 338


19 ноября, 2020 admin Мақолалар\nОламларнинг роббиси Аллоҳ таолога ҳамду сано, Пайғамбаримиз Муҳаммад (с.а.в.) га ва у зотнинг оила аҳлига, асҳобларига салоту-саломлар бўлсин. Аллоҳ таолога шукрлар бўлсинки, халқимиз ватанимиз мустақиллигидан бошлаб том маънода ўз қадриятларига эга бўлди. Ҳеч кимга сир эмаски, собиқ иттифоқда дин-диёнат, исломга чек қўйилган эди. Атеизм номи билан инсонларни даҳрийликка даъват қилинар эди. Тўғри, уруш йиллари Ўрта Осиёда мусулмонлар идораси тузишга, масжидлар очилишига рухсат берилган эди. Лекин барибир жамиятда даҳрийлик мафкураси устун турарди. Бобокалонлари исломий билимларда пешқадам бўлган авлод аста-секин ғайридинлар таъсири остига тушиб, уларнинг урф-одатлари-ю, маданиятини қабул қилиб борарди. Кўп жойларда ийд намозларини бир тўда қариялар яширинча адо этарди. Расмий лавозимларда ишлайдиган кишилардан ота-оналарига жаноза ўқитмаслик, фарзандларига никоҳ ўқитмаслик талаб қилинарди. Лекин, Аллоҳ таолонинг хоҳиш иродаси билан халқимиз ичида динни қўлида чўғни сақлагандек сақлаб қолган кишилар ҳам бор эди. У зотлар ўшандоқ қийин шароитда ҳам динимизни мусаффо сақлаш, инсонларни ҳидоятга бошлаш учун жон куйдирганлар.\nАйниқса бу борада Ўрта Осиё Мусулмонлар Идораси ходимларининг хизматлари ташаккурга арзийди. Зоҳиран ҳар қанча ҳайбатли кўринмасин, динсизлик жамияти аста-секин емирилиб борди. Аллоҳ таолонинг неъмати сифатида халқимиз бошига мустақиллик қуёши порлади. Динимизга ҳам эркинликлар берилди. Лекин минг афсуслар бўлсинки, баъзи бир сабабларга кўра дин-диёнатга ташна ватандошларимиз ичида фирқаланиш пайдо бўлди. Дин номидан иш кўрадиган, мусулмончиликни суистемол қиладиган кишилар кўзга кўринди. Бу нохушликларнинг асосий сабаби пок ва мўътадил ислом динини таълим бериш издан чиққанлиги, халқимиз ичида Ислом динини мукаммал биладиган уламоларнинг камайгани эди. Такрор бўлса ҳам айтиш мумкинки мустақилликдан сўнг Ўзбекистонимизда 10 дан ортиқ ислом билим юрти, Ислом маъҳади, Ислом Университети ташкил қилинди. Бу ислом билим юртлари халқимизнинг диний эҳтиёжларини қондириши ва маънавий бўшлиқни тўлдириши, ватандошларимиз, хусусан ёшларимизни ҳар хил ёт оқим, фирқалар таъсиридан сақлаши лозим.\nЗеро пайғамбаримиз (с.а.в.) айтганларидек Ислом беш нарса устига бино қилинган. Ислом биносини кўтариб турувчи биринчи устун бу: «Ла илаҳа иллаллоҳ, Муҳаммадур росулуллоҳ», деб гувоҳлик беришдир. Яъни иймондир. Аллоҳу таоло «Рум» сурасининг 30-оятида шундай дейди:\n«Бас, (эй, Муҳаммад) юзингиз (ўзингиз)ни доимо тўғри бўлган динда (Исломда) тутинг!. Инсонларни ўша асосда яратган Аллоҳнинг яратувчилигини (англангиз!) Аллоҳнинг яратишига ўзгартириш йўқ. Энг тўғри дин шудир, лекин кўп одамлар (буни) билмаслар» Яъни инсонлар Аллоҳнинг ҳукмларига, динига бўйсунувчи қилиб яратилгандир аслида.\nПайғамбаримиз Муҳаммад (с.а.в.) шундай дейдилар:\n«Ўз ҳолига қўйилсалар исломдан бошқа йўлни ихтиёр қилмасдилар, чунки Аллоҳнинг дини бўлган ислом ақлга тўғри жавоб берувчи, соғлом фикрга мувофиқ келувчидир. Адашган инсонлар эса, инс ва жинларнинг адаштириши билан адашдилар Пайғамбаримиз Муҳаммад с.а.в. нинг ушбу сўзлари ҳам бу маънога далолат қилади. Росулуллоҳ с.а.в. дедилар: Аллоҳ таоло айтди: «Барча бандаларимни ҳаниф, ҳақиқатга мойил қилиб яратдим. Шунда шайтонлар уларни адаштириб, динларидан буриб юбордилар ва бошқаларни шерик қилишга буюрдилар». Яна Росулуллоҳ с.а.в. айтдилар: «Ҳеч бир чақалоқ йўқки, Аллоҳнинг хилқатида туғилмаса, (яъни ҳар бир чақалоқ Аллоҳнинг ягона қонуни бўлган ислом динида туғилади) сўнгра ота-онаси уни яҳудий қилади, ё насроний қилади, ё мажусий қилади. Гуёки, бир чорпо туғилганда тўла камчиликсиз туғилганидек, унда ҳеч бир камтик, кесик жойни сезмайсизларку», дедилар.\nАслида, ислом дини доимо инсонларни тинчликка ўзаро тотувликка чорлайди. Кишилар орасида меҳр-муҳаббат, иззат-ҳурматни вужудга келишини тарғиб этади. Ислом дини то қиёматгача барча маконларда замон билан ҳамоҳанг, чин инсоний туйғуларга мос келадиган диндир. Аллоҳу таоло ўз каломи Қуръони каримда шундай маарҳамат қилади: «Эй мўъминлар, Аллоҳнинг ўзи учун ҳақ йўлни тутгувчи адолат билан шаҳодат-гувоҳлик берувчи бўлингиз, бирон қавмни ёмон кўришингиз сизларни адолат қилмасликка тортмасин! Адолат қилингиз! Шу тақвога яқинроқдир. Аллоҳдан қўрқингиз. Албатта Аллоҳ қилаётган амалларингиздан хабардордир».\nPrevious Post:ҲАММА НАРСА ЎЛЧОВЛИК\nNext Post:ВАТАНИМИЗ ТАРАҚҚИЁТИ- МУСТАҚИЛЛИК ИЛА ЧАМБАРЧАС БОҒЛИҚДИР.


Ироӄ пойтахти Бағдодда навбатдаги портлаш бўлди.\n06 март 2021, Тошкент вақти: 05:10\n12 киши ӄурбон бўлди.50 одам яраланди.\nБугун эрталаб Бағдодда, армия генерали ўтирган машина ўӄӄа тутилиб, генерал ҳалок бўлган эди.\nАмерика ҳарбийларининг маълумотларига кўра,май ойи бошланганидан бери полиция ходимлари ва ҳарбийларга кунига 70 тагача террористик хужумлар уюштиралаётгани ӄайд этилмоӄда.\nКеча бир куннинг ўзида мамлакатда 70 нафардан ошиӄ одам ўлдирилган. Охирги икки хафтада эса 400 нафар одам ӄурбон бўлган.


Афғонистонда ЎИҲ нинг 4 етакчиси ўлдирилди\nАфғонистон шимолидаги Бағлон вилоятида халқаро коалиция ва афғон қўшинлари қўшма рейдида Ўзбекистон Исломий Ҳаракатининг 4 қўмондони ўлдирилгани айтилмоқда.\nБу ҳақда НАТО етакчилигидаги халқаро коалиция тарқатган баёнотда айтилишича, тунда ўтказилган рейд чоғида ЎИҲ ва Толибларнинг бир неча худкуш ҳужумчилар амалиётига масъул етакчилари ўлдирилган.\nКоалиция берган маълумотга кўра, рейд чоғида жами 10 жанггари йўқ қилинган, яна бири асир олинган.\nБу ҳақда хабар қилаётган The Long War Journal нашрига кўра, 20 март куни кечаси ўтказилган рейд халқаро қўшинлар томонидан Бағлон вилоятининг жанггари гуруҳлар макон тутгани айтиладиган Бурқа туманида март ойида ўтказилган тўртинчи амалиётдир.\nБу рейдлар чоғида ўзбек, чечен ва тожик жанггарилардан иборат 80 кишилик гуруҳга етакчилик қилган Толиб қўмондони нишонга олингани айтилмоқда.\nШунингдек, сўнгги ой ичида Балх вилоятида ҳам ЎИҲ ва Толиблар гуруҳлари нишонга олинган ҳамда унда ҳам ЎИҲ нинг етакчи қўмондонлари бўлган Билол Қундузий ва Шод Муҳаммадлар ўлдирилган, ҳаракатнинг бошқа бир етакчиси эса ҳибсга олинган.\nХабарларга кўра, ЎИҲ ҳозирда кўпроқ Покистонда Толиблар билан бирга Шимолий Вазиристонни макон тутган ва айрим манбаларга кўра, ўзбек ҳамда бошқа Марказий осиёлик жами 3 минг жангчи бу минтақада қолмоқда.\nБу ҳақда хабар қилаётган The Long War Journal нашрига кўра, 2009 йил сентябр ойида АҚШ ҳарбийлари томонидан ўлдирилган ЎИҲ нинг собиқ етакчиси Тоҳир Йўлдош ўрнини эгаллаган Усмон Одил етакчилигидаги гуруҳ ҳозир Покистон ва Афғонистондаги террорчилик ҳужумларида иштирок этмоқда.\nШунингдек бу нашрга кўра, ўзбек жангчилари кўпроқ Покистон Толиблари ва Ал-Қойданинг энг нуфузли етакчиларига тан соқчилик қилмоқда.


Қўшиқчи Сергей Лазарев концерт вақтида ҳушидан кетиб қолди\n8 апрелда Россиялик таниқли қўшиқчи Сергей Лазарев Санкт-Петербургдаги "Октябрьский" концерт залида концерти вақтида ҳушидан кетиб қолди. Россия номидан Стокгольмда бўлиб ўтадиган "Евровидение-2016" мусиқий танловида иштирок этувчи қўшиқчи мухлисларига мурожаат қилаётган вақтда шундоққина саҳнада ҳушини йўқотди. Таъкидланишича, қўшиқчининг боши айланиб, у мувозанатини йўқотиб йиқилиб тушган. Бунга унинг концертга тайёргарчилик кўриш вақтида толиққани сабаб бўлган.\nҚўшиқчи ижодий гуруҳи ва мухлислари у ўзини ёмон ҳис қилаётганини дастлаб англашмади ва бу ҳолатни "шоунинг бир элементидек" қабул қилишди.\nУшбу ҳолат акс этган видеода қўшиқчи 40 сонияча саҳнада ётганини ва шундан кейингина концертда иштирок этаётган раққослар у ҳақиқатан ўзини ёмон ҳис қилаётганини англаб, унга ёрдам кўрсата бошлашгани кўриш мумкин.\nҚўшиқчининг ижодий гуруҳи вакилларидан бирининг айтишича, Сергейга биринчи ёрдам кўрсатилган. Унга нашатир спирти ҳидлатилгандан кейин у ўзига келган. Ёрдамга етиб келган тиббий ходимлар қўшиқчига осойишталик кераклигини тавсия қилишган ва шу сабабли концертни давом эттирмасликка қарор қилинган. Таъкидланишича, концерт 9 июнга кўчирилган.\nЛазарев 10-14 май кунлари бўлиб ўтадиган "Евровидение"да "You are the only one" қўшиғи билан иштирок этиши режалаштирилган. Бир неча кун аввал 33 ёшга кирган қўшиқчи мусиқий танловда Россияни тақдим қилишдан бахтиёр эканлигини айтганди. Бу нохуш воқеа унинг танлов билан боғлиқ ижодий режаларига таъсир қиладими-йўқми номаълум, бироқ кўпчилик унинг танловда ғолиб бўлишини тахмин қилмоқда.


Музлатгичдаги маҳсулотлар нега айнийди? - Uzbegim | Uzbegim\nМузлатгичдаги маҳсулотлар нега айнийди?\nPosted on 05/10/2012 By admin Taomlar\nҲатто энг тадбирли оила бекалари ҳам музлатгичнинг эшигида тез бузилувчи маҳсулотларни сақлаш мумкин эмаслигини билишмайди. Ваҳоланки, музлатгич эшиги музлатгичдаги энг илиқ жойдир.\nМузлатгичдаги энг идеал ҳарорат +4 бўлса, эшигида эса, +8 +10 даражани ташкил этади. Рўзғордаги энг керакли буюм ҳақида яна нималарни билишимиз лозим?\nБИРИНЧИ ҚОИДА. Музлатгичнинг энг юқори қисмида узоқ вақт сақланадиган маҳсулотлар жойлаштирилиши керак. Пастки қисмда эса, сабзовотлар, мевалар ва совутилиши лозим бўлган маҳсулотлар сут, тухум, пишлоқни солиш керак.\nИККИНЧИ ҚОИДА. Бўлиб сақлаш тартиби. Сабзавот ва мевалар газсимон моддалар ажратадилар ва бу моддалар бир-бирларига турлича таъсир ўтказадилар. Бундан ташқари, уларнинг яқин туриши сифат бузилишнинг тезлашишига олиб келади. Шунинг учун мева ва сабзавотларни алоҳида алоҳида контейнерларда сақлаш лозим.\nШунингдек, хом ва пиширилган маҳсулотларни ҳам биргаликда сақлаб бўлмайди. Хом балиқ ва гўштлар бошқа маҳсулотларга инфекция тушириши мумкин. Энг яхшиси, уларни алоҳида пакетларда (қопчиқларда) музлатгичнинг пастки қисмига, фақат бир неча соатгагина жойлаштирган маъқул.\nУЧИНЧИ ҚОИДА. Музлатгичда доимо озодалик ҳукм суриши керак. У ерга фақат ювиб қуритилган, қадоқланган маҳсулотларни қўйиш лозим. Энг яхшиси уларнинг ҳаммасини қоғоз қопчиқларда сақлаган маъқул. Қоғоз қопчиқлар яхши ҳаво ўтказади, маҳсулотларнинг моғорламаслигига ва узоқроқ сақланишига ёрдам беради.


Абдулқодир Муҳитдинов (1892-1934) | www.ziyouz.uz\nБош саҳифа Ўзбек зиёлилариАбдулқодир Муҳитдинов (1892-1934)\nАбдулқодир Муҳитдинов (1892-1934)\nАбдулқодир Муҳитдинов (1892, Бухоро — 1934.1.6, Тошкент) — Бухородаги жадидчилик ҳаракати намояндаси, сиёсат арбоби. Бошланғич таълимни Бухорода олгач, Истанбул мадрасасида ўқиди.\nОтаси йирик савдогар Мирза Муҳитдин Мансуров илк жадид газетаси «Бухоройи шариф»ни моддий жиҳатдан таъминлаб турган, янги усул мактабларига ҳомийлик қилган. Абдулқодир Муҳитдиновнинг илк мақолалари Оренбургдаги «Вақт» газетасида эълон қилинган (1910).\nБухорода 1917 йил апрель намойишиаян кейин ёш бухороликлар партияси МКга аъзо бўлди. Колесов воқеасидан кейин Самарқанд, Тошкент, Москвада муҳожирликда яшаган. Туркистон мусулмонлари бюроси аъзоси (1919—20). «Қутулиш» газетаси муҳаррири (1920). Бухоро инқилобий кўмитаси раиси, БХСР деққончилик нозири (1920—21).\nБХСР нинг дастлабки Конституциясини ишлаб чиқишда қатнашган, Бухорода ер-сув ислоҳоти ўтказилиши ташкилотчиларидан бири. Абдулқодир Муҳитдинов БХСР нинг хорижий мамлакатлар билан Россия воситачилигисиз мустақил алоқа ўрнатиш, босқинчи қизил армияни олиб чиқиб кетиш, халқ милицияси сингари миллий армия тузишни қатъий талаб қилган.\n1921— 24 йилларда БХСР савдо ва саноат вазири, Бухоро Халқ хўжалиги Олий кенгаши раиси, Бухоро Иқтисодий кенгаши раиси, БХСР нозирлар шўроси раисининг 2-муовини лавозимларида ишлаган. Ўрта Осиёда миллий ҳудудий чегараланиш ўтказилиб, Ўзбекистон ССР таркибида Тожикистон АССР ташкил қилингач, Абдулқодир Муҳитдинов Тожикистон АССР Халқ Комиссарлари Совета раиси қилиб тайинланди (1925—29). Тожикистон ССР тузилгач, у Ўзбекистон ССР таъминот Халқ Комиссарлигида ишлади.\n1933 йил 21 августда совет режими томонидан Абдулқодир Муҳитдинов қамоққа олиниб, унга «буржуа миллатчиси» тамғаси ёпиштирилди ва 1934 йил 1 июнда отиб ташланди.\n← Аввалги Аввалги Саъдуллахўжа Турсунхўжаев (1891-1938)\nКейинги → Кейинги: Водилий (1893-1965)


«Сиз ойдан тушганмисиз, ё халқдан устун олий ирқданмисиз?» - Расул Кушербаев - Zamin.uz\n- Афсуски, бизга келаётган мурожаатларнинг аксарияти суд фаолияти ва қарорларидан норозилик билан боғлиқ. Ва сўнгги вақтларда бу норозилик қаторига Олий суд вакилларининг фуқаролар учун қабул эшикларини ёпиб, «бизда қабул йўқ», деган принципда иш тутаётгани ҳам қўшилди.\n«Судга борган ҳар бир фуқаро фақат адолат топишига кафолат берамиз... Ҳар бир инсоннинг тақдирини ҳал этишда онгимизда – адолат, тилимизда – ҳақиқат, дилимизда эса поклик устувор бўлади», дея бағрикенг халқимизга мурожаат қилиб, Ўзбекистон судьяларининг бошида турган идора раҳбарияти ўз халқининг фуқароларини қабул қилишдан ўзини тортса-я?!\nPS.: Бизни популизм ва асоссизликда айблаб, идорама-идора шикоят қилиш ва фалонча фуқарони қабул қилиб ташладик, деган статистика билан «реакция» қилиб, ўзингизни оқлашдан аввал фуқароларни қабул қилишни бошланг. Майли шунда биз популист ва ёлғончи бўлишга розимиз, фақат сиз фуқароларни қабул қилинг ва эшитинг!, - Олий Мажлиси Қонунчилик палатаси депутати Расул Кушербаев. «Замин» янгиликларини «Вконтакти»да кузатиб боринг\n14-01-2021, 20:20, Жамият


ЁШЛАР БАХТИ ТИББИЙ КЎРИККА ҲАМ БОҒЛИҚ\nТўй ташвишларидан қўли-қўлига тегмай юрган Нилуфар дугонаси билан суҳбатлашиб, бир оз енгил тортди. Дилноза унга ҳали тўй либоси танлаш, гўзаллик салонига буюртма бериш каби югур-югурлар турганда, тиббий кўрик учун ҳам вақт ажратиши шарт эмаслигини айтди. Сўнг, шифохонада таниши борлиги, агар "илтимос" қилса, келиннинг ҳам, куёвнинг ҳам ҳужжатларини тезда тўғирлаб бериши мумкинлигини билдирди.\nБу таклиф қизнинг ота-онасига ҳам ёқиб тушди. Бўлажак қудалари рўйхушлик билдиргач, ҳаммасини ими-жимида амалга оширишди. Тўй катта дабдаба билан ўтди. Икки ёш ҳавас қилса арзигулик ҳаёт бошлади. Аммо энг катта муаммо оиланинг янги аъзоси дунёга келиши олдида пайдо бўлди. Фарзанд кўриш арафасида тиббий кўрикдан ўтган Нилуфар боласи нуқсон билан туғилишини эшитиб, кўзлари ёшланди. Шифокорлар унинг хасталикка чалингани, агар тўйдан олдин тиббий кўрикдан ўтиб, яхшилаб даволанганида, бундай ҳолат юз бермаслиги мумкинлигини таъкидлашди. Бироқ, энди кеч, боладан эса воз кечиб бўлмайди. Бунинг устига фарзандини дунёга келтириш учун аёлнинг қуввати камлиги сабабли операция қилишга тўғри келди. Тиббий хулосалардан сўнг Нилуфарнинг энди бошқа фарзанд кўролмаслиги аён бўлди. Лоқайдлик ва беписандлик оқибатида юз берган бу фожиадан кейин икки ёшнинг бахтига дарз кетди.\nҲа, никоҳ ҳар бир киши ҳаётидаги энг бахтли кунлардан бири. Келин-куёвнинг келажакда ширин турмуш кечириши эса кўп жиҳатдан уларнинг саломатлигига боғлиқ. Шу боис, никоҳдан олдинги тиббий кўрикнинг жорий этилиши юқоридаги каби рўй бериши мумкин бўлган турли кўнгилсизликлар, туғиладиган болаларнинг ирсий ва туғма касалликларга чалиниш ҳолатлари – бахтсизликнинг олдини олишда ғоятда муҳимдир. Аммо, таассуфки, айримларнинг беэътиборлиги ва амалдаги қоидаларга риоя қилмаслиги оқибатида қанчадан-қанча оилаларнинг бузилиб кетаётганига гувоҳ бўлаяпмиз.\nБугун ёшларнинг никоҳ гувоҳномасини тўй оқшомида қабул қилиши одат тусига кирган. Ўз ўрнида, никоҳ гувоҳномаси тақдим этилгач, шаръий никоҳни ўқишга рухсат берилади. Ўзбекистон Республикаси Вазирлар Маҳкамасининг 2003 йил 25 августдаги қарори билан "Никоҳланувчи шахсларни тиббий кўрикдан ўтказиш тўғрисида"ги Низом тасдиқланган. Мазкур ҳужжатда ёшлар турмуш қуришдан олдин тиббий текширувдан ўтиши мажбурий қилиб белгилаб қўйилган.\n– Никоҳланувчи шахсларни тиббий кўрикдан ўтказишдан мақсад оилада соғлом муҳитни шакллантириш, ирсият билан боғлиқ ва туғма касалликка чалинган болалар туғилишининг олдини олишдан иборатдир, – дейди олий тоифали акушер-гинеколог Нигора Қурбонова. – Шу боис, фуқаролик ҳолати далолатномаларини ёзиш (ФҲДЁ) идоралари томонидан никоҳи рўйхатга олинадиган барча фуқаролар Оила кодексига мувофиқ тиббий кўрикдан ўтказилади. Ёшларнинг бири ёки иккисида ҳам касаллик аломатлари аниқланса, уларнинг текширув натижаларидан хабардорлиги тасдиқлангач, никоҳ қайд этилади. Бу жараёнда тиббий кўрикни ўтказган шифокор қонун ҳужжатларида белгиланган тартибда кўрик натижаларининг холислиги учун шахсан жавобгар бўлади. Никоҳланувчи шахслар соғлиқни сақлаш муассасаларида бепул тиббий кўрикдан ўтади. Ёшларимизга шуни айтишни истардимки, ҳеч қачон ўз ҳаётингизга, тақдирингизга бефарқ бўлманг. Тиббий кўрикдан ўтиш, ўз соғлиғингиз ва бўлажак жуфтингизнинг соғлиғидан бохабар бўлишингиз келгусида соғлом оила барпо этиш, жамиятимизга соғлом, бақувват ва баркамол авлодни етиштириб беришга хизмат қилади.\nҲар бир ота-она фарзандининг бахтли бўлишини истайди, албатта. Лекин қизимни тезроқ турмушга берсам, хотиржам бўлардим, деган нотўғри қараш билан қайсидир маънода ўз ҳаловатини ўйлайдиган, фарзандининг ўқишни давом эттириши ёки эгаллаган касби бўйича ишлашига тўсқинлик қиладиган ота-оналар ҳам йўқ эмас. Мутахассисларнинг кузатувларига кўра, 18-21 ёшгача бўлган йигит-қизлар ўртасидаги никоҳ бошқа даврдагига нисбатан кўп ҳолларда ажрим билан якун топмоқда. Бунга эса ёш келин-куёвларнинг оиладаги баъзи мураккабликларга мослаша олмагани, бир-бирини тушунолмай, ҳаётга енгил муносабат билан қараши сабаб бўлмоқда.\n– Халқимиз орасида қизларнинг катталар, айниқса, ота-она раъйига қарши бормаслиги одатга айланган, – дейди Учтепа туманидаги "Ватанпарвар" маҳалла фуқаролар йиғини раиси Мамлакат Ҳайдарова. – Кўпинча эрта ва қариндошлар ўртасидаги никоҳларнинг қайд этилишига ана шу ҳолат сабаб бўлмоқда. Бунинг олдини олиш мақсадида мактаб, коллеж ўқувчилари билан эрта турмушга чиқиш ва қариндошлар ўртасидаги никоҳнинг салбий оқибатлари каби мавзуларда давра суҳбатлари, маънавий-маърифий тадбирлар, очиқ мулоқотлар ўтказмоқдамиз. Албатта, бу борада олиб бораётган ишларимиз яхши самара бермоқда. Шундай бўлсада, бу борадаги ишларни янада кучайтиришгина эмас, аксинча олдини олиш учун ҳаракат қилишимиз зарур. Зеро, соғлом фарзанд соғлом онадан дунёга келади. Ёшларда соғлом ва аҳил оила қуриш, соғлом турмуш тарзини қарор топтиришга интилишни рағбатлантиришдек ишлар замирида, аввало, баркамол авлодни вояга етказишдек эзгу мақсад мужассамдир.\nДемак, никоҳдан олдин тиббий кўрик нафақат зарурат, балки бахтиёр оила барпо этиш кафолатларидан биридир. Тўйнинг бошқа ташкилий томонларида қандайдир камчиликка йўл қўйилса бу келажакда ёшлар бахтли бўлишига ҳеч қандай тусиқ бўлмайди. Масалан, сарполар бироз кам бўлса, тўйда ўн нафар эмас, бир нафар хонанда хизмат қилса, катта гуруҳ эмас, бир нафар оператор тўйни тасвирга олса... булар ҳаммаси унутилади, бахтимизга соя солмайди. Аммо келин ёки куёв хасталиги тўйдан кейин маълум бўлсачи...\nСалоҳиддин ИСОМИДДИНОВ, Ўзбекистон Республикаси Президенти ҳузуридаги Ёшлар муаммоларини ўрганиш ва истиқболли кадрларни тайёрлаш институти тингловчиси.


Севинч Мўминова эса мазза қилиб рақсга тушмоқда! (+Видео) - 26 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 26 » Севинч Мўминова эса мазза қилиб рақсга тушмоқда! (+Видео)\nСевинч Мўминова эса мазза қилиб рақсга тушмоқда! (+Видео)\nСобиқ турмуш ўртоқнинг турмушга чиқиши ҳар бир собиқ рафиқа учун оғир зарба бўлиши, шубҳасиз! Гарчи орада севги-муҳаббат туйғуси қолмаган бўлса ҳам. Бироқ Шароф Муқимовнинг тўйи Севинч Мўминовада ҳеч қандай реакция пайдо қилмаган кўринади. Ҳар ҳолда у буни сездирмаяпти.\nУнинг инстаграм саҳифасидаги охирги видео 6 июль куни Россияга уюштиражак гастрол сафари видеоси бўлиб турибди. Унда биз яна ўша тўйдан олдинги жўшқин ва шаддод Севинчни кўргандек бўлдик.\nҚизалоғингиз билан сизга Худойим битмас-туганмас бахт ато этсин, Севинч!


Парчаланган араб дунёси...\nСешанба, 24 Январ 2017 13:29\nАраб дунёси бугунга келиб, бир нечта давлат ва давлатчаларга бўлиниб кетган. Бу - турли қўзғолан ва босқинчиликларнинг аччиқ ҳосиласи, албатта.\nКўп эмас, нари борса, юз йил бурун (тарих учун юз йил – катта муддат эмас!) араб диёрининг кўп қисми пойтахти Истанбул бўлган Усмонийлар салтанати таркибида эди. Эндиликда дунё сиёсий ҳаритасига қарасангиз, араб дунёси турли беўхшов шакллардан иборат бошқотирмага (кроссвоорд) ўхшаб кетади.\nАлалхусус, ўтган асрнинг иккинчи ярмидаги мураккаб ва чигал воқеалар Усмонийлар салтанатининг якун топиши, Яқин Шарқда янги миллат ва бутун бир умматни парчалаб ташлаган чегаралар пайдо бўлишига олиб келди. Бу бўлиниш, бу парчаланишларга кўп давлатлар саъй-ҳаракатлари қилган бўлса-да, воқеаларнинг ривожида Британия ҳукумати кўпроқ “тер тўккани”га тарих тирик гувоҳ. Яъники, британияликларнинг бир-бирига зид бўлган уч хил келишувга кўра иш кўриши сиёсий бошбошдоқликни юзага келтириб, Ислом дунёсининг йирик ҳудудида мусулмонларнинг парчаланишига олиб келди.\n...1914 йилнинг ёз ойида Европада уруш бошланиб кетди. Тўрт йил давом этган муҳораба 12 миллион одамнинг ёстиғини қуритди. Бу уруш, қисқа айтганда, ўта мураккаб иттифоқлар, милитарист ва мустамлакачиларнинг дунёга ҳукмронлик қилишдек даъвосининг оқибати эди. Бундай даъво эса турли хатоликларга сабаб бўлиши аён Рақибларнинг бир тарафи “Атланта” бўлиб, унга Британия, Франция, Россия ва унинг итифоқчилари кирган бўлса, иккинчи тарафда – “Уч давлат ўртасидаги иттифоқ” эди ва унга Олмония, Австро-Венгрия ва Италия (кейинчалик бетараф бўлиб олган) каби мамлакатлар аъзо эди; уруш ҳаракатлари бошланиб кетганида бу блокка Усмонийлар салтанати ва Болгария ҳам қўшилди.\nТаъкидлаш шарт, аввалига Усмонийлар салтанати бетарафлик (нейтралитет)ни сақлашга ҳаракат қилди. Зеро, у ўша пайтда куч жиҳатидан урушда қатнашаётган бошқа мамлакатлардан заиф бўлиб, бир қатор ички ва ташқи таҳдидларга қарши курашишга мажбур ҳолатда эди. Шу баробарида Усмонийлар султони номигагина ҳукмдор бўлиб, ҳақиқий иқтидор соҳиби бўлган султон Абдулхамид II 1908 йилда тахтдан ағдарилгач, салтанат жилови ҳарбийлардан иборат ҳукумат – “Уч поша” қўлида эди. Улар дунёвийлик даъвосида бўлган “Ёш турклар” ҳаракатига тааллуқли бўлишган. Боз устига, Усмонийларнинг Европа мамлакатлари олдида жиддий молиявий мажбуриятлари бўлиб, салтанати уни тўлай олишга қодир бўлмаган.\nДаставвал Усмонийлар “Антанта” сафига қўшилмоқчи бўлди, лекин қабул қилишмагач, 1914 йил октябрида “Уч давлат ўртасидаги иттифоқ” тарафида урушга киришдан бошқа чораси қолмади. Бундан усталик билан фойдаланмоқ ниятида Британияликлар дарҳол Яқин Шарқ ерларини босиб олиш ҳамда Усмонийларни йўқ қилиш режаси устида ишлай бошлашди. 1857 йилда Ҳиндистонни босиб олган Британия, 1888 йилга келиб Мисрни ўз назоратига олади. Усмонийлар султонлиги эса айнан Британиянинг ушбу янги икки мустамлакаси ўртасида жойлашган эди. Бу эса инглизларга қўл келиб, Усмонийлар салтанатини йўқ қилишга киришишди.\nБританияликларнинг тактик қадамларидан бири - Усмонийлар салтанатидаги арабларни марказий ҳукуматга қарши гиж-гижлаш бўлди. Араб яриморолининг ғарбида, Ҳижозда, инглизларга бу масалада ёрдам берадиганлар ҳам топилди. Макканинг ўша пайтдаги амири Шариф Ҳусайн бин Али Британия ҳукумати билан усмонийларга қарши қўзғолон кўтаришга бажонидил рози бўлди. У нега мусулмонларга қарши ғайридинлар билан тил бириктиргани ҳақида турли турли фикрлар мавжуд. Бунга унинг турк миллий ғояларига қарши бўлганлиги, қандайдир шахсий адоват ёки ҳокимиятга ўч бўлгани сабабдир, эҳтимол. Нима бўлганда ҳам, Шариф Ҳусайн британияликлар билан иттифоқ тузган ҳолда, усмонийларга қарши бош кўтарди. Инглизлар қўзғолончиларга қурол-аслаҳа, етарлича маблағ етказиб беришни зиммасига олди. Бундан ташқари, Британия урушдан сўнг Шариф Ҳусайнга араб қироллигини ваъда қилишди. Мазкур қиролликка бутун Араб яримороли ҳамда Ироқ ва Сурия ҳудудлари ҳам ваъда қилинди. Улар ўртасида қўзғолонга тайёргарликларни муҳокама қилган мактуб “МакМагон-Ҳусайн ёзишмалари” номи билан машҳур. (Ҳенри МакМагон ўша вақтда Британиянинг Мисрдаги олий комиссари эди).\nШундай қилиб, 1916 йил Ҳижозда Шариф Ҳусайн бошчилигида қуролланган кўчманчи араблар усмонийларга қарши урушни бошлаб юборди. Орадан бир неча ой ўтиб, қўзғолончилар Британия армияси ҳамда флоти ёрдамида Ҳижоздаги муҳим бўлган бир-икки шаҳарни босиб олишади, шу жумладан Жидда ва Маккаи Мукаррамани ҳам. Британияликлар аскарлар, қурол-аслаҳа, пул ва маслаҳатчилар (масалан, машҳур Лоуренс Арабий (Аравийский)) билан ёрдам бериб турди. Қўзғолончиларга ҳатто байроқ ҳам ясаб берадилар. Мазкур байроқ британияликлар томонидан Мисрда махсус тайёрланган. Кейинчалик бу байроқ “араб қўзғолони байроғи” номи билан машҳур бўлди. Сўнг бу байроқ Урдун, Фаластин, Судан, Сурия ва Қувайт байроқларига асос вазифасини ўтади.\n...Биринчи жаҳон уруши 1918 йилгача давом этди. Бу орада араб қўзғолончилари усмонийлардан жуда кўп шаҳарларни тортиб олишга муваффақ бўлди. Британияликлар эса Фаластин ва Ироқ бўйлаб юриш қилди, Қуддуси шариф ва Бағдодни ҳам босиб олди. Араблар ҳам қараб тургани йўқ: уларга Аммон ва Дамашқни ҳам босиб олишга ёрдам берди. Шу ўринда араблар қўзғолонини кенг аҳоли қўллаб-қувватламаганини ҳам таъкидлаб ўтиш зарур. Бу ишлар асосан ўз ҳокимиятини кенгайтирмоқчи бўлган бир нечта раҳбарлар бошчилигида озчилик ҳаракати тарафидан амалга оширилган. Халқ мазкур низодан четда турган, улар на қўзғолончиларнинг, на усмонийларнинг тарафини олди?!. Агар британияликларнинг бошқаларга берган ваъдаси бўлмаганида, Шариф Ҳусайннинг араб давлатини тузиши режаси муваффақият қозониши эҳтимоли катта эди. Чунки, араблар қўзғолони бошланмасдан ҳамда Шариф Ҳусайн араб давлатини ташкил қилмасидан олдин инглиз ва французларнинг ўз режалари бор эди.\nГап шундаки, 1915‒1916 йилларнинг қишида британиялик дипломат Марк Сайкс ва франциялик дипломат Франсуа Жорж-Пико ўртасида махфий учрашув бўлиб ўтади. Ўша учрашувда Усмонийлар салтанати мағлуб бўлганидан сўнг Араб дунёсининг тақдири бўйича музокаралар бўлади. Уларнинг “Сайкса‒Пико келишуви” деб ном олган битимига кўра, араб дунёси Британия ва Франция ўртасида бўлиб олинади. Яъни, ҳозирги Ироқ, Қувайт ва Урдун ҳудудлари Британия тасарруфига ўтса, ҳозирги Сурия, Ливан ва Туркиянинг жануби эса Франция ихтиёрига берилади. Фаластин тақдири эса кейинга қолдирилиб, уни ҳал қилишда саҳюнчиларнинг манфаатини ҳисобга олиш назарда тутилган эди. Келишувда баъзи ҳудудларни европаликлар назоратидаги ўзини ўзи бошқариш услубида идора этиш режаси қилинганди...Биринчи жаҳон урушидан сўнг Яқин Шарқни парчалаш режаси сир сақланиши керак эди. Бироқ 1917 йилдаги Россиядаги “большевик”лар туфайли бу режа овоза бўлиб кетади...\nКўринадики, “Сайкса‒Пико келишуви” Шариф Ҳусайнга ваъда қилинган нарсаларни инкор қилар эди. Шунинг учун инглиз-араб муносабатлари сезиларли даражада таранглашиб кетади. Бироқ, бу британияликларнинг олдинги аҳд ва ваъдаларига хилоф равишда тузган ягона битими эмас эди.\nЯқин Шарқ сиёсий ландшафти бўйича ўз фикрига эга бўлган яна бир гуруҳ мавжуд бўлган. Булар саҳюнчилар эди. Саҳюнчилик – сиёсий ҳаракат бўлиб, Фаластиннинг муқаддас ерларида яҳудийлар давлатини тузишга чақирган. Бу ҳаракат 19-асрда ташкил топган ҳамда Олмония, Польша ва Россияда истиқомат қилаётган яҳудийларнинг Фаластин заминига кўчиб ўтишларини рағбатлантириб турган. Биринчи жаҳон урушидан сўнг, алалоқибат, саҳюнчилар Британия ҳукуматидан яҳудийларни Фаластинга кўчишлари учун рухсат олишга ҳаракат қилди. Британиянинг жуда кўп сиёсатчилари бу сиёсий ҳаракатнинг тарафдорлари бўлган. Улар орасида ички ишлар вазири Артур Бальфур ҳам бор эди. 1917 йил 2 ноябрь куни у саҳюнчилар пешвоси бўлган Ротшильдга мактуб юбориб, Британия ҳукумати Фаластинда саҳюнчилар давлатини тузиш ғоясини расмий равишда қўллаб-қувватлашини маълум қилди: “Олий ҳазратларининг ҳукумати яҳудийларнинг Фаластинда ўзлапрининг миллий ўчоқларини ташкил этиш таклифини ижобий маънода кўриб чиқмоқда ва бу мақсадга етиш учун ўзининг бор имкониятларини ишга солади; Фаластинда истиқомат қиладиган ва яҳудий бўлмаган жамоаларнинг на фуқаровий ва на диний ҳуқуқлари бузилмаслиги керак ҳамда исталган бошқа мамлакатлардаги яҳудийлар фойдаланиб келаётган ҳуқуқ ва сиёсий мақомлари ҳам ўзгармай қолади”.\n...1918 йилга келиб, уруш “Антанта” мамлакатларининг ғолиблиги ҳамда Усмонийлар салтанатининг мағлубияти билан якун топди. 1922 йилгача Усмонийлар расмий тарзда мавжуд бўлган (давлати эса 1924 йилгача) бўлса-да, салтанатнинг бутун ҳудуди европаликлар тарафидан аллақачон босиб олинган эди. Уруш тугади, аммо уч тараф Яқин Шарқ келажаги бўйича ҳали ҳам узил-кесил келиша олмадилар.\nКим ғолиб бўлди? Аслида, ҳеч бир тараф ўзи истаган нарсага тўлиқ эриша олмади. Урушдан бироз вақт ўтиб, Миллатлар Лигаси ташкил этилди. Унинг вазифаларидан бири собиқ Усмонийларга тегишли ерларни бўлиш эди. Бу халқаро ташкилот араб ҳудудлари учун ўз “мандат”ларини чиқарди. Мандатга кўра, “ўзлари тўлиқ мустақил бўлмагунига қадар” бу ерларни Британия ёки Франциянинг бошқарувида бўлиши кўзда тутилган эди.\nШундай қилиб, Миллатлар Лигаси ҳозирги Яқин Шарқ минтақаси мамлакатларининг сиёсий харитасини белгилашда бевосита иштирок этди. Чегараларни белгилашда маҳаллий аҳолининг манфаатлари, этник, жуғрофий ва диний хусусиятлар умумун эътиборга олинмади. Ҳаммаси шунчаки ўзбошимча тарзда амалга оширилди. Шундан келиб чиқиб, бугунги Яқин Шарқнинг сиёсий чегаралари аҳолининг миллий-диний таркибига умуман алоқаси йўқлигини алоҳида таъкидлаб ўтиш ўринлидир.\nМандат тизими ёрдамида инглизлар билан французлар анчадан бери орзу қилган Яқин Шарқ минтақасини ўз назоратларига олишга муваффақ бўлишди. Шариф Ҳусайнга келсак, унга ва унинг фарзандларига британияликларнинг қўл остидаги ҳудудларни бошқаришга рухсат берилди. Шу йўсин, шаҳзода Файсал Ироқ ва Сурия қироли деб эълон қилинди. Шаҳзода Абдуллоҳ эса Урдун қиролига айланди. Амалда эса, ҳокимият британияликлар билан французларнинг қўлида эди.\nСаҳюнчиларга эса британияликлар баъзи чекловлар билан Фаластинга кўчиб келишларига рухсат берди. Британияликлар бу ерда яшаётган арабларни ортиқча қўзғамаслик учун яҳудийлар кўчиб келишини маълум маънода чеклалашга ҳаракат қилишди. Бу эса саҳюнчилар норозилигига сабаб бўлиб, улар турли хил ноқонуний йўллар билан 1920-1940 йиллар мобайнида Фаластин заминига оммавий тарзда оқиб кела бошлади. Араблар ҳам бу кўчиб келишларни ўз ерларига ҳамда 1187 йилдан бери мусулмонлар қўлида бўлган Қуддуси шарифга бўлган таҳдид, дея баҳолашди.\n...Хуллас, Биринчи жаҳон урушидан сўнг британияликлар томонидан экилган сиёсий тартибсизлик уруғи бугунда ҳам ўз ечимини топган эмас. Бир-бирига зид бўлган битимлар асосида ташкил қилинган давлатлар Яқин Шарқ минтақасини сиёсий жиҳатдан берқарор қилиб қўйди. Мусулмонларнинг тарқоқлиги ортидан саҳюнчиларнинг кўтарилиши ҳукумат идораларида коррупциянинг авж олишига ва бутун минтақанинг иқтисодий инқирозга юз тутишига олиб келди.\nБугун кўряпмизки, юз йил бурун сунъий равишда амалга оширилган тарқоқлик ҳали-ҳануз мавжудлигича қолмоқда ва, ҳатто, баттар кучайиб, илдизи чуқурлашиб бормоқда.\n« Мономах қалпоғи аслида Бухоро дўпписи бўлган\t“Шапка инқилоби”нинг илк қурбонлари »\nДоналд Трамп: “Яқин Шарқдаги беқарорликка Америка сабабчи бўлди”


Тожикистонда фуқаролар соғлигини авайлаш учун интернет...\n19.04.2019 10:34 0 859\nТожикистон ҳукумати интернет ва мобил алоқа нархини икки баравар оширди. Мамлакат алоқа хизмати раиси Илҳом Атоевнинг таъкидлашича, ҳукумат фуқароларнинг соғлигини ўйлаб шундай қарорга келган.\n«Интернет нарҳи ошгандан сўнг одамлар ундан ақл билан фойдалана бошлайдилар. Камроқ ўйин ўйнашади ва кўзни эҳтиёт қилиб, соғликни ўйлайдилар. Ёшларга эътибор беринг, улар бошини эгганча, ҳар доим интернетда ўтиришади», дейди Атоев.\nШу билан бирга мутасадди интернет нарҳи ошгандан сўнг одамлар кўпроқ китоб ўқиб, бир-бири билан мулоқот қилишига умид билдирган.\nТожикистонда мобил алоқа ва интернет учун янги тариф кеча, 18 апрелдан амалга кирган. Нархлар деярли икки баравар ошган. Агар илгари бир гигабайт учун тожикистонликлар 30-35 сомони (3,5 доллар) тўлаган бўлса, ҳозир 63 сомонига (6,7 доллар) кўтарилди.\nТехнология Кеча, 11:44\nСиёсат 07/10, 21:18


Ироӄда янги ҳукумат аъзолари тайинланмоӄда\n08 март 2021, Тошкент вақти: 23:13\nФарангис Саид Маълумки, 30 июнда Ироӄда суверенитет расман АҚШдан Ироӄӄа ўтиши керак. Бу муддат яӄинлашар экан, Ироӄ Ўтиш Даври ҳукуматининг янги аъзолари сайланмоӄда. Режага кўра, 30 майгача ҳукуматнинг барча аъзоси сайлаб бўлиниши керак. Бу жараённи Фарангис Саид кузатиб бормоӄда. Фарангис, шу кунгача ушбу жараёнда ӄандай силжишлар бор?\nФС: Жума куни бу жараёнда муҳим ӄадам ӄўйилди. Янги Ўтиш Даври Ҳукуматининг Бош Вазири сайланди. Бу лавозимни эгаллаган Ияд Аллавий Саддам Ҳусайн ҳокимиятдан ағдарилганидан кейин Ироӄнинг биринчи Бош Вазири бўлди.\nАА: Фарангис, шу ўринда Аллавий ҳаӄида тингловчиларимизга ӄисӄа маълумот бериб ўтсак.\nФС: Аллавий 58 ёшда. Мутахассислиги бўйича у шифокор- невролог. У кўп йиллар давомида мухожиратда яшаган. Аллавий шия мусулмон. Бош Вазир этиб сайлангунича, у Миллий Ҳамкорлик, деб номланган гуруҳни бошӄарган. Унинг Вашингтон ва Лондон расмийлари билан яӄин алоӄага эгалиги айтилмоӄда.\nЖума куни Оӄ Уй Матбуот Котиби Скотт Маклеллан Аллавийнинг Бош Вазир этиб сайлангани хусусида гапириб, шундай деди:\n”Жаноб Аллавий ҳаӄидаги хабарларни ҳаммамиз эшитдик. У етук шахс ва ӄудратли етакчи бўлиб, Ироӄ халӄи уни ӄўллаб-ӄувватламоӄда.”\nШундай дер экан, АҚШ расмийси “аммо биз жаноб Браҳимий ӄарорларини кутишимиз керак”, деб айтди.\nЧунки, белгиланган ӄоидаларга кўра, тайинланганидан кейин янги Бош Вазир номзодини ҳам, президент номзодини ҳам, ҳукуматнинг бошӄа аъзолари номзодларини ҳам БМТнинг Ироӄ бўйича махсус элчиси Лаҳдар Браҳимий тасдиӄлаши керак.\nАА: Фарангис, сиз янги ҳукуматнинг янги президентини ҳам тилга олдингиз…\nФС: Президент лавозими ҳозирча бўш.\nПрезидентликка икки киши номзоди ӄўйилган. Улар Аднан Пачачий ва Ғозий Ал-Явардир. Улардан ӄайси бири президент этиб тайинланиши ҳозирча номаълум.\nНомзодлари президентликка ӄўйилганлар ҳаӄида гапирадиган бўлсак, Аднан Пачачий 1965-67 йилларда Ироӄ ташӄи ишлар вазири бўлиб ишлаган. Унинг отаси 1958 йилгача Ироӄ Бош Вазири бўлган. Пачачий сунний мусулмонлардан бўлиб, Саддам Ҳусайнга ӄарши чиӄӄанлиги билан обрў ӄозонган. Айрим кузатувчилар унинг президент этиб сайланишининг эътимоли жуда катта, дейишаётган бўлса, бошӄалар президент этиб Ғозий Ал-Явар сайланишини башорат ӄилишмоӄда. Ғозий Ал-Явар 17 май куни Бошӄарув Кенгаши раиси Иззеддин Салимга суиӄасд ӄилинганидан буён, Кенгашни бошӄариб келмоӄда. У Мосул шаҳридан, сунний мусулмон.\nАА: Фарангис, Ироӄ Бош вазири ва Президентининг сайланиши ниҳоятда муҳимлиги шубҳасиз. Бу жараёнга бошӄа давлатлар ӄандай муносабат билдиришмоӄда?\nФС: Ироӄ ҳукуматининг тузилиши масаласи ҳаӄиӄатан ниҳоятда муҳим. Чунки Россия Президенти В.Путиннинг Миср Президенти Х.Муборак билан учрашувида ҳам, АҚШ Президенти Ж.Бушнинг Дания Бош Вазири Андерс Фог Расмуссен билан учрашувида ҳам, Бушнинг Путин билан телефон мулоӄотида ҳам айнан Ироӄ масаласи муҳокама этилди.\nБушга келсак, у Ироӄ суверенитети тикланажагини яна бир бор таъкидлади:\n”Ҳукуматимиз ва коалициямиз тўла суверенитетни БМТ элчиси Браҳимий томонидан тасдиӄланган Ироӄ ҳукуматига топширади.”\nАйтиб ўтганимиз учрашувларда Ироӄ масаласи ва БМТ ХКнинг Ироӄ бўйича махсуси резолюцияси муҳокама ӄилинди.\nРоссия Президенти Путин Хавфсизлик Кенгаши резолюцияси Ироӄ халӄига ўз таӄдирини ўзи ҳал этиш имконини берсагина, самарали ва фойдали бўлишини таъкидлади. “Ҳаӄиӄий суверенитетни тиклашнинг механизмлари ишлаб чиӄилиши керак”, деб айтди Путин.\nРасмуссен эса Ироӄда демократик жамиятнинг барпо этилишига йўл очиб берадиган резолюция борасида муросага эришишга ҳаракат ӄилинаётганини айтиб, уринишларни юӄори баҳолади.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари GM АҚШ ва Канададаги заводлари фаолиятини вақтинча тўхтатади\t12:40, 23 апрель 2016\tGeneral Motors Шимолий Америкадаги бир неча заводлари фаолиятини икки ҳафтага тўхтатади. Бу ҳақда “Gazeta.ru” хабар бермоқда.\nМаълум бўлишича, Япониянинг Кюсю оролидаги зилзилалалар компания заводларига эҳтиёж қимларни етказиб бериш тўхтаб қолган.\nАҚШнинг Теннесси, Огайо ва Канзас штатларидаги заводлар ёпилиши режалаштирилган.\nКомпания маъмурияти берган маълумотларга кўра, заводларнинг ёпилиши GM`нинг молиявий тизимига таъсир кўрсатмайди.\nРоҳат постида содир бўлган 3 та автомобил иштирокидаги ЙТҲ муҳокамаларга сабаб бўлмоқда(Фото)\tСаратовда содир бўлган ЙТҲда Ўзбекистон фуқаролари ҳалок бўлди\tАвтомобилсозлик саноатида ишлаб чиқариш ҳажми кейинги уч йилда 2,8 баробар камайган\tСуғурталанган автомобилга номаълум шахс томонидан етказилган зарарни ким тўлайди?\tСамарада содир бўлган ЙТҲда 3 нафар Ўзбекистон фуқароси ҳалок бўлди\tФлоренцияда қирғоқ ўпирилиши оқибатида автомашиналар сувга ғарқ бўлди\tОтправить


Паспорт рақами орқали тақдирни билиш! | Megadunyo.Uz\nЗамонавий инсонни ҳужжатсиз тасаввур этиш қийин. Дунёга келганида туғилганлик ҳақидаги гувоҳнома, ундан кейин мактаб аттестати, паспорт ва шу каби бошқа турли туман шахсни тасдиқловчи ҳужжатлар унинг доимий ҳамроҳига айланган. Бу ҳужжатларнинг ҳар бири ўз рақамига эга. Нумералогия фанининг маълумотларига қараганда, ҳужжатлардаги рақамлар ҳам инсон тақдирига ўз таъсирини ўтказар экан. Шахсни тасдиқловчи ҳужжат (паспорт)даги рақамга қараб, инсоннинг феъл- атворини билиб олиш мумкин.


- Окт 23, 2021\nФаластин бош судьяси, Фаластин давлати Президенти маслаҳатчиси Маҳмуд Сидқий ал-Ҳаббош муфтий Нуриддин домла Холиқназаров ҳазратларига табрик йўллади. Унда жумладан шундай дейилади:\n– Муқаддас Исро ва Меърож ери бўлган Фаластиндан, муборак Ақсо масжидининг ёнгинасидан Сизга энг самимий саломларни йўллаймиз. Аллоҳ таолодан Сизга сиҳат-саломатлик тилаймиз. Ўзбекистон мусулмонлари идораси Уламолар Кенгашининг Сизга юксак ишонч билдириб, муфтийлик лавозимига сайлагани билан чин кўнгилдан табриклаймиз.\nАллоҳ азза ва жалладан Сизга бу буюк омонатни зиммангизга олишингизда мадад тилаймиз. Сизга элу юрт хизматида муваффақият ато этсин. Сизга, Ўзбекистон диёри ва халқига омонлик, тинчлик-хотиржамлик ато этсин. Фаластин ва Ўзбекистон ўртасидаги дўстона муносабатларнинг икки халқ ва Ислом уммати ҳамда бутун инсоният манфаати йўлида янада ривожланишини, тилаб қоламиз.\nМаҳмуд Сидқий ал-Ҳаббош,\nФаластин бош судьяси, Фаластин давлати Президенти маслаҳатчиси\nДругие материалы в этой категории: « Ҳомиджон домла Ишматбеков “Мирза Юсуф” масжиди янги имом-хатибини намозхонларга таништирдилар\tВатандин яхши ёр бўлмас! (фотолавҳа) »


Нафосатга йўғрилган ижодHaqida.net\nHome Mahalliy Нафосатга йўғрилган ижод\nЎзбекистон Бадиий академияси Тошкент Фотосуратлар уйида «Йўқотилган жаннатни излаб…» деб номланган амалий санъат кўргазмаси бўлиб ўтди.\nЮртимизда қўл меҳнати, айниқса, уста ва ҳунармандлар, моҳир чеварларнинг иши ҳамиша эъзозланган. Давлатимиз раҳбари Шавкат Мирзиёевнинг 2017 йил 17 ноябрдаги «Ҳунармандчиликни янада ривожлантириш ва ҳунармандларни ҳар томонлама қўллаб-қувватлаш чора-тадбирлари тўғрисида»ги фармони амалий санъатни равнақ топтиришдаги истиқболларни янада кенгайтиради.\nИслом Каримов номидаги Республика хайрия жамоат фонди томонидан ташкил қилинган мазкур лойиҳа экспозициясида ҳам ўзбек читгарлиги санъатига мансуб мумтоз ва замонавий услубдаги матолар, шунингдек, ёғоч қолипларнинг турли намуналари санъат мухлислари эътиборига ҳавола этилган.\nXIX асрнинг биринчи ярмида кенг тарқалган халқ ҳунармандчилигининг бу тури ХХ асрнинг ўрталарига келиб деярли йўқолиб кетганди. Бугунги кунда читгарлик санъати Бухоро ва Марғилонда қисман сақланиб қолган.\nЎзининг бежиримлиги, қўлланишда қулайлиги ва арзонлиги туфайли бундай матолар халқ орасида доимо қадрланиб келган. Читгар-усталар матони яратиш жараёни мураккаб бўлишига қарамай, ушбу санъатда юқори натижаларга эришган.\nЧитгарлик – амалий безак санъатининг қадимий турларидан бўлиб, ёғоч қолиплар ёрдамида матога гул босиш жараёнидан иборат. Читгарлар фаолиятини қўллаб-қувватлаш орқали матога гул босиш технологиясини кенгайтириш читгарлик санъатининг қайта тикланиши ва ривожланишига, шунингдек, ижтимоий бандлик масалаларини ҳам ҳал этишга ёрдам беради.\nМазкур кўргазмада читгарлик санъатига оид энг мукаммал ва бетакрор, жозибадор намуналар, дастурхон, дўппи, рўмол, ҳошия қолиплари, фотолавҳалар, қизиқарли маълумотлар анъанавий санъат ихлосмандларининг эътиборига ҳавола этилган.


Xоразмлик фермерлар: Прокурор шоли экмаслик ҳақида мажбурий тилхат ёздириб олмоқда!\n18 июн 2021, Тошкент вақти: 14:55\nХоразм вилояти Шовот тумани фермерлари, ҳоким буйруғи билан туман прокурорининг ўзларидан шоли экмаслик ҳақида мажбурий тилхат ёздириб олаëтганидан шикоят қилди.\nОзодликка боғланган фермерлар ерлари олиб қўйилишидан қўрқиб¸ шахслари сир турилишини сўради.\nУлар иддаосича¸ прокуратурага тилхат ёзгани бормаётган фермерларни профилактика инспекторлари мажбуран олиб кетмоқда.\nТуман ҳокимининг шоли экмаслик талаби¸ фермерларга кўра¸ пахтага сув етмаслиги билан изоҳланмоқда.\nБош прокуратура матбуот хизматининг маълумотига кўра, шовотлик фермерлар сабзавот, полиз, картошка, кунжут, мош ва озуқа экинлари экилиши назарда тутилган ер майдонларига ўзбошимчалик билан шоли экмоқчи бўлган.\n“Шовот тумани ҳокими фермерларга шоли эктирмаяпти. Шоли эксанг¸ ерингни оламан деб кўрқитаяпти. Ҳудуд раҳбарлари прокуратурадан "шоли экмайман" деган ҳужжат олиб келиб, фермерларга печать бостираяпти. Агар фермер рози бўлмаса, профилактика инспекторлари уни прокуратурага олиб бориб, “рози” қилиб келаяпти. Сув йўқ деса, ҳамма жойни сув босиб ётибди”, дейилади Озодликка саккиз нафар фермер имзоси билан юборилган мактубда.\nОзодлик 17 май куни суҳбатлашган фермерлардан бири¸ ҳокимнинг бу топшириғини ижро қилиш жараëнида ниҳоятда кучли маъмурий босим бўлаëтганини айтди.\n“Уч кундан буён участкавойимиз мени прокуратура олиб бормоқчи бўлаяпти, мен бормаяпман. Келсин дейди, "шоли экмайман" деб тилхат ёзиб берсин, дейди. Қарийб 100 гектар пахтам бор. Пахта бўлмайдиган, 3-4 гектар шўр, зах ерларга ҳар йили шоли экар эдик. Бундай ерларга сув кўп талаб қилинмайди, бир ёки икки марта суғориб олсак бўлди, ернинг нами билан шоли бўларди. Бу шолидан давлатга ҳам топширардик, пахтага ишлайдиган одамларимизга ҳам берардик. Ҳозир ҳар бир гектар ерни ягана ва чопиқ қилиш 500 минг сўм бўлаяпти. Бунинг устига¸ ерим аҳоли пунктида 25 километр узоқда, ҳар куни ишчиларни олиб бориб, олиб келиш керак. Харажатларимизга яраб турарди. Энди эса шу ҳам йўқ, фермерликни топшираман энди, бўлмайди”.\nБўйрачи ҳудудидаги фермерлардан бири бундай босимнинг фақат Шовотда бўлаëтганини таъкидлади.\n“Буни қаранг, Янгибозор туманида бундай гап йўқ, Гурланда йўқ, Шовотда эса бор. Чунки Шовот ҳокими ўзига хон. Прокурор ҳам айтганини хўп деб, бажаради. Сув бўлмаган йиллари ҳам шоли экиб, ҳеч бўлмаганда 10 центнердан топширганмиз. На уруғлик беради, на солярка, шундай бўлса ҳам ҳар йили шолимиздан ҳокимлик олади. Шолидан бизга деярли фойда қолмайди, ундан олинган фойдани пахтага сарфлаймиз”.\nФермернинг айтишича, чўл ҳудудга экиладиган шоли жойида пахта бўлмайди:\n“Ботқоққа ўхшаган жой, намлиги кучли, бир марта сув ичса бўлди, у ёғи ўзи бўлади. Ҳозир сув шунчалик кўпки, ҳамма жойни сув босиб ётибди. Ҳоким билан прокурор эса, халққа зулм қилаяпти. Унинг ўрнига, шолингни эк, пахтани қилиб бер деса, бўладику. Пахтага ишлайдиган ишчилар ҳам, шолига озгина ер берсанг, ишлайман, дейди. Ҳозир 500-600 минг сўмга ҳеч ким эртадан кечгача иссиқда пахта чопмайди. Бир агат пахтани 17 минг сўмдан чопаяпти, бир гектари бир миллион сўмга бораяпти”.\nОзодлик суҳбатлашган бошқа уч нафар фермер ҳам, ишдан қўли совигани, фермерликни топшириш ҳақида ўйлаётганини айтди.\nШовот тумани ҳокими Ҳакимбой Отахоновнинг мобиль телефони жавоб бермагани учун у билан боғланиш имкони бўлмади.\nШовот тумани прокуратурасининг ўзини таништирмаган мулозими қўнғироқ тушган жой прокуратура эканлигини тасдиқлади, аммо Озодликдан қўнғироқ қилинаётганини эшитганидан сўнг, “адашдингиз, бу бошқа жой” деб, алоқани узди.\nЎзбекистон Бош прокуратураси матбуот хизмати бу ҳолат юзасидан юборилган Озодлик сўровига шундай жавоб берди:\n"Шовот туманида Ўзбекистон Республикаси Вазирлар Маҳкамасининг 29.03.2019 йилдаги “2019 йил ҳосили учун қишлоқ хўжалиги экинларини оқилона жойлаштириш ва маҳсулот етиштиришнинг прогноз ҳажмлари тўғрисида”ги 259-сонли қарори ҳамда унинг ижроси юзасидан вилоят ҳокимининг 04.04.2019 йилдаги 172к-сонли қарори талабларига риоя қилинмаётганлиги аниқланган.\nХусусан, туманда суғориладиган экин майдонларининг жами\n3975 гектари, шундан юқоридаги қарорлар билан жойлаштирилган режадаги 485 га сабзавот, 213 га полиз экинлари, 198 га картошка, 332 га кунжут, 802 га мош ва 2873 га озуқа экинлари экилмаган.\nУшбу 3975 гектар сабзавот, полиз, картошка, кунжут, мош ва озуқа экинлари экилиши назарда тутилган ер майдонларига фермер хўжаликлари томонидан юқоридаги қарорлар билан тасдиқланган экин турларини экмасдан, ўзбошимчалик билан шоли экиш мақсадида тайёрланиб келинаётганлиги ҳақида маълумотлар келиб тушган.\nШунга кўра, юқорида келтирилган қарорлар ижросини таъминлаш ва ушбу қарор талабларини бузилишини олдини олиш мақсадида Шовот туман прокуратураси томонидан фермер хўжаликлари раҳбарлари билан профилактик суҳбатлар ўтказилиб, улар қонун ҳужжатлари бузилишини олдини олиш юзасидан расман огоҳлантирилган".\nХоразмликлар Сирдарёда, қорақалпоқлар Жиззахда шоли экади\nХоразмда қарздор фермерларнинг мулки тортиб олиняпти


ГИМНАСТИКА БАРЧА УЧУН - Ўзбекистон овози газетаси\nПойтахтимизнинг Яккасарой туманидаги 38-болалар ва ўсмирлар спорт мактабида 14 ёшгача бўлган имконияти чекланган болалар ўртасида «Гимнастика барча учун» шиори остида спорт мусобақаси ўтказилди.\nМазкур турнир Ўзбекистон Хотин-қизлар қўмитаси, Ўзбекистон махсус олимпиада ташкилоти ва Миллий паралимпия ассоциацияси томонидан Маданият ва спорт ишлари вазирлиги, Гимнастика федерацияси ва Болалар спортини ривожлантириш жамғармаси ҳамкорлигида ташкил этилди.\nПрезидентимиз раҳнамолигида мамлакатимизда жисмоний имконияти чекланган ёшларни ҳар томонлама қўллаб-қувватлаш, уларнинг билим олиши, саломатлигини мустаҳкамлаши, ўз қизиқиш ва интилишига мос касб-ҳунар эгаллаши, спорт билан шуғулланишига доимий эътибор қаратилмоқда.\nБадиий ва спорт гимнастикаси, аэробика, акробатика, трамполин, фольклор, замонавий рақс, фитнес машғулотларини ўзида бирлаштирган гимнастрада аҳолини соғлом турмуш тарзига жалб этишда муҳим воситалардан бири саналади.\nМусобақада Тошкент шаҳридаги махсус спорт мактаблари ҳамда Мурувват уйи тарбияланувчиларидан ташкил топган жамоалар иштирок этди. Шайхонтоҳур туманидаги 37-имконияти чекланган болалар учун ихтисослаштирилган мактаб тарбияланувчилари биринчи ўринни эгаллади. 1- ва 2-Мурувват уйлари тарбияланувчилари кейинги ўринларни банд этди.\nМусобақанинг очилишида Ўзбекистон Республикаси Бош вазирининг ўринбосари, Республика Хотин-қизлар қўмитаси раиси Э.Боситхонова сўзга чиқди.


Пандемия тезда ўтиб кетади, мен ҳеч нарса қилишим шарт эмас, деб хаёл қилаётганлар бўлса, қуйидаги маълумотлар уларга таҳлил учун яхши материал бўлиб хизмат қилади, деб ўйлайман.\nSARSCoV19 пандемиясини жаҳон матбуоти испан гриппига кўп қиёслаяпти. Бизда ҳам ёзишди. Лекин испан гриппи билан боғлиқ тафсилотлар кўпчиликка номаълум, деб ўйлайман.\nИспан гриппи пандемияси 1919–1920 йилларда бўлган. 18 ой давом этган. Кўпчилик давлатлар бир йил карантинда ўтирган. 25 ҳафтада 25 миллион одам бу гриппдан ҳалок бўлган. 18 ойда 550 миллион киши, яъни Ер сайёраси ўша пайтдаги аҳолисининг 29,5 фоизи касалга йўлиққан, 100 миллион киши, яъни сайёра аҳолисининг 5,3 фоизи ҳалок бўлган.\nИспан гриппи бу қадар кенг тарқалишига урушдан кейинги антисанитария, қочқинлар лагерлари, армиялардаги аҳвол, урушдан чарчаган давлатларда қарши курашиш учун тиббий ва молиявий ресурслар йўқлиги сабаб бўлган.\nКоронавирус инсоният бойиган ва ривожланган паллага тўғри келиб қолди, шу боис унинг оқибатларини бироз юмшатишга эришилди.\nТурли мамлакатлар икки йилгача карантинда қоларди. Бу вақт ичида ўнлаб давлатлар очарчилик, исёнлар, фуқаролик уруши туфайли парчаланиб кетиши мумкин. Капиталистик тузум тўлиқ қуларди.\nИнсон ва коронавирус бир-бирига мослашганидан сўнг мутлақо янги дунё, янги тузумлар дунёга келарди. Пандемия уч йил атрофида давом этарди. У тугашига дори топилиши эмас (коронавирусга қарши реал даво топилишига ҳали бир неча ўн йил бор), вирус одамга ўрганиши сабаб бўларди.\nЯна бир нарса. “Пандемия” сўзи билан кўпчилик энди танишди, десам янглишмаган бўламан. Бу сўзни қаердадир кўрган, эшитган эдик, лекин бу қадар кенг қўлламасдик.\nАслида коронавирус ҳозирги кунда дунёни қамраб олган ягона пандемия эмас. Биз бир неча ўн йилдан буён давом этаётган ва ҳали тугамаган бошқа бир пандемия ичида яшаб келмоқдамиз, бунга эътибор қаратмасак ҳам.\nБу – ОИТС пандемияси. Бу пандемия расман 1981 йилда бошланган ва бугунга қадар тугагани йўқ. Биз шунчаки унга ўрганиб қолганмиз. Бугун қатъий чоралар кўрилмаса, ҳар бир одам хавфни ҳис этмаса, коронавирус пандемияси ҳам чўзилиб кетиши мумкин. Унга ҳам ўрганиб қоламиз.\ndata-title="Коронавирус оила аъзомизга айланади" data-description="<!-- wp:paragraph --> <p>Пандемия тезда ўтиб кетади, мен ҳеч нарса қилишим шарт эмас, деб хаёл қилаётганлар бўлса, қуйидаги маълумотлар уларга ..." data-image="https://eltuz.com/wp-content/uploads/2020/03/rasm42911.jpg" data-url="https://eltuz.com/asosiy-mavzular/213602/" data-services="facebook,odnoklassniki,twitter,telegram" data-counter="ig">


Картинг чемпионати ўтказилиши муносабати билан Тошкентнинг бир қатор кўчалари тўсиб қўйилади\n8 May 12:10 Жамият\nkarting билан кесишган билан кесишмасдан олдин билан чорраҳагача кўча билан кўча билан кесишган кўчалар қатори кўчаси кўчаси билан кўчаси билан чорраҳагача ТОШКЕНТ ЎЗБЕКИСТОН ЧЕМПИОНАТ чорраҳадан олдин ҲОКИМ\nТошкент марказида 8-май куни картинг бўйича Ўзбекистон чемпионати ўтказилиши муносабати билан бир қанча кўчалар соат 20:00 гача ёпилади.\nПойтахт ҳокимлиги маълумотларига кўра, автомобил йўлларининг қуйидаги участкаларида ҳаракатланиш тақиқланади:\nАмир Темур шоҳ кўчаси — Шаҳрисабз кўчаси билан чорраҳадан Ёқуб Колас кўчаси билан чорраҳагача;\nЁқуб Колас кўчаси – Амир Темур шоҳ кўчасидан Тарас Шевченко кўчаси билан чорраҳагача;\nТарас шевченко кўчаси – Ёқуб Колас кўчаси билан чорраҳадан Шаҳрисабз кўчаси билан чорраҳагача;\nШаҳрисабз кўчаси – Тарас Шевченко кўчаси билан кесишган чорраҳадан Амир Темур шоҳ кўчаси билан чорраҳагача.\nКўп сонли нашрларга саҳнадаги видео ва фотосуратлар ёки Интернетдаги рангли тематик расмлар ҳамроҳлик қилади. Сиз шошилинч ва фавқулодда вазиятлар ҳақидаги янгиликларни бизнинг манбамиздан топишингиз мумкин. Сиз бу ерда Тошкент ва мамлакатнинг бошқа шаҳарлари, сўнгги соат, кун, ҳафтада юз берган янгиликларни топишингиз мумкин. Бизнинг янгиликлар порталида яратилган барча нашрлар сақланиб қолади.